MUHYIDDIN SEBAIKNYA LETAK JAWATAN SEBELUM RAJA2 BERSIDANG, LANTIK PM BARU PILIHAN TERBAIK

Kekalutan dalam negara sekarang ini sehingga tercetusnya idea jahat mahu mengisytiharkan darurat semata-mata untuk mengekalkan kuasa harus dilihat daripada dua sudut yang berbeza.
Sudut pertama, semua yang berlaku ini adalah rentetan perbuatan Tun Mahathir Mohamad yang bersikap khianat dan enggan akur kepada janji peralihan kuasa.
Jika sejak awal beliau bersikap jujur, ikhlas, berpegang kepada janji dan tiada secebis perasaan khianat kepada Anwar Ibrahim yang bersikap lulur dan sedia memaafkannya sebelum PRU14 dulu, apa yang berlaku hari ini pasti tidak terjadi.
Dengan menetapkan tarikh peralihan kuasa kepada Anwar, bukan saja kekalutan politik tidak berlaku, malah PH akan kekal berdiri tegak sebagai kerajaan sehingga hari ini.
Tetapi, kerana ada khianat kepada janji, maka lahirlah sebuah kerajaan lain yang ditubuhkan melalui pengkhianatan sehingga Muhyiddin Yassin sendiri sanggup bersikap khianat kepada Tun Mahathir.
Sudut yang kedua, semua ini berpunca daripada sikap Muhyiddin yang enggan menerima realiti dirinya yang tidak lagi mempunyai sokongan majoriti.
Dalam negara demokrasi, tiang serinya ialah sokongan majoriti di mana pihak yang memiliki banyak undi akan dikira menang, manakala yang kurang dikira kalah.
Sejak awal lagi, Muhyiddin gagal membuktikan sokongan majoriti yang dimilikinya dan sentiasa mengelak untuk undi tidak percaya dibawa terhadapnya.
Sepatutnya, menyedari dirinya semakin dipertikaikan, Muhyiddin harus bersikap terbuka membenarkan undi tidak percaya terhadapnya agar sebarang pertikaian mengenai keabsahannya dapat ditamatkan.
Tetapi, oleh kerana undi tidak percaya tidak diberi ruang, beliau kini cuba ditolak melalui penolakan terhadap Belanjawan 2021.
Lantaran sedar beliau mungkin tidak lepas dalam pengundian itu, khususnya kerana pemberontakan menolaknya makin melebar dalam PN sendiri, maka untuk menyelamatkan diri dan takut dijatuhkan, timbullah idea jahat mahu mengisytiharkan darurat.
Cuba Muhyiddin ada kejantanan sejati dan sedia berdepan realiti, sama ada usul tidak percaya atau pengundian Belanjawan 2021, sudah tentu idea mahu melaksanakan darurat tidak berbangkit sama sekali.
Hakikatnya, yang darurat dan mabuk kuasa ialah Muhyiddin dan orang-orang sekelilingnya yang takut hilang jawatan dan takut masuk penjara atas perlakuan yang tidak pernah kabur di mata rakyat.
Rakyat sama sekali tidak darurat, namun cuba didaruratkan oleh Muhyiddin yang sedang darurat ketika ini.
Maka, untuk mengatasi kekalutan dalam negara yang mungkin bertambah panas sementara menunggu Majlis Raja-Raja bermesyuarat untuk menimbang dan mengambil keputusan yang bijaksana, punca segala masalah ini hendaklah dibuang terlebih dahulu.
Muhyiddin kini tiada pilihan lagi, beliau harus meletak jawatan segera, sebaik-baiknya sebelum Majlis Raja-Raja mengadakan mesyuaratnya pada minggu depan.
Muhyiddin bukan saja tiada lagi sokongan majoriti yang telah diperlihatkan melalui cadangannya sendiri mahu mengisytiharkan darurat, malah beliau juga tidak dipercayai rakyat untuk terus mentadbir negara ini.
Kepercayaan dan keyakinan rakyat telah terhakis terhadapnya kerana Muhyiddin dianggap tidak bersikap demokratik dalam amalan demokrasi negara di mana cuba melakukan tindakan ke arah diktator demi untuk terus kekal berkuasa.
Sebelum kemarahan rakyat lebih meluap-luap, berundur lebih awal adalah sebaik-baik pilihan baginya.
Dengan Muhyiddin meletakkan jawatannya, bukan saja Majlis Raja-Raja tiada keperluan lagi membincangkan sama ada perlu kepada darurat atau sebaliknya, tetapi melaluinya juga akan memberi lebih kebebasan dan keselesaan kepada Majlis Raja-Raja terhadap pilihan terbaik iaitu melantik Perdana Menteri baru yang dipercayai memiliki sokongan majoriti.
(Shahbudindotcom 24/10/2020)

0

0

votes
Article Rating
Kongsikan artikel ini


JIKA TAK SEGERA LETAK JAWATAN, MUHYIDDIN AKAN DITIMPA KEHINAAN TUJUH KETURUNAN

Seluruh rakyat, kecuali segelintir pentaksub buta kepada Muhyiddin Yassin, hari ini semuanya mengucap syukur kepada Tuhan dan menjunjung kasih terhadap Yang Dipertuan Agong atas keputusan baginda menolak cadangan darurat oleh Perdana Menteri.
Bagi rakyat, keputusan Agong setelah mengadakan mesyuarat dengan Majlis Raja-Raja petang tadi adalah pendirian paling bijaksana yang mampu memberi kelegaan tanpa hadnya.
Akhirnya, ternyata kedudukan Raja-Raja sebagai payung kepada rakyat jelata tidak lagi dapat dinafikan peranan dan keunggulannya.
Tidak terbayang oleh mereka yang waras bagaimana Muhyiddin, demi takut hilang kuasa setelah sedar majoritinya sudah tiada, sanggup terfikir untuk menguatkuasakan darurat yang pasti akhirnya rakyat terbanyak akan menanggung sengsaranya.
Dengan kehidupan sekarang akibat wabak Covid19 ini pun ramai yang jadi susah dan hilang kerja, tak terjangkau dek akal untuk memikirkan kehidupan seterusnya setelah ekonomi lumpuh, perniagaan mati dan pelabur dalam serta luar negara mengambil keputusan menjauhi pasaran.
Sepatutnya, selain melaksanakan darurat merupakan idea jahat, ia juga seharusnya menjadi pilihan terakhir yang boleh dipersetujui oleh Muhyiddin.
Apatah lagi, semua orang sedar tujuan darurat itu hanya untuk menggantung Parlimen dan membolehkan beliau bertahan di takhta kuasa dengan lebih lama.
Dalam sistem demokrasi, tiang serinya ialah undi majoriti dan pemimpin yang sedar tiada lagi sokongan majoriti, langkah terbaik yang mesti diambil ialah berhenti.
Namun, Muhyiddin yang konon pandai membaca doa, rupa-rupanya tidak mahu menerima hakikat qada dan qadar sokongan tidak lagi memihak kepadanya.
Mungkin atas nasihat dan pengaruh dua tiga orang kanannya menyebabkan idea darurat itu cuba dikemukakan untuk mendapat perkenan daripada Agong.
Tetapi, sementara rakyat tidak bodoh untuk diperdaya, Agong dan Raja-Raja pula tentulah jauh lebih bijaksana untuk menilai, menimbang dan memperhalusi sebelum cadangan yang dikemukakan itu hendak dipersetujui.
Dengan penolakan Agong bahawa tiada keperluan untuk darurat dilaksanakan, Muhyiddin dan pengampu-pengampunya dalam kabinet kini harus sedar diri dan berasa malu kepada diri mereka sendiri.
Cadangan darurat yang dikemukakan terbukti tiada asas dan keperluan sama sekali untuk dilaksanakan dan penolakan terhadapnya berjaya meletakkan kedudukan Raja-Raja kekal terpelihara.
Ini juga bermakna, disebabkan cadangan daruratnya ditolak oleh Agong, Muhyiddin sudah hilang kelayakan sebagai ketua ketajaan untuk memberi nasihat yang baik-baik kepada baginda demi kepentingan negara.
Dalam hal ini, khususnya Muhyiddin, jalan terbaik baginya ialah segera meletakkan jawatan tanpa membuang banyak masa.
Tiada tempat lagi untuk beliau berlindung dan cubaannya menjadikan Agong sebagai pelindung kepada kedudukannya ternyata tidak berjaya.
Sekarang, jika masih enggan meletakkan jawatan, Muhyiddin terpaksa berdepan dengan pengundian Belanjawan 2021 yang akan dibentangkan pada 6 November depan.
Jika usul undi tidak percaya, boleh juga beliau bermain silap mata melalui tindakan Speaker yang tidak memberi ruang ia dikemukakan atas alasan usul persendirian hanya boleh diusulkan setelah selesai semua usul kerajaan, namun pengundian usul belanjawan tidak lagi dapat dielakkan sama sekali.
Berdasarkan beberapa pemimpin UMNO sendiri sudah menolaknya kini, adalah sukar usul tersebut untuk beroleh kemenangan.
Yang lebih buruk, jika usul belanjawan ditolak, bukan sekadar Perdana Menteri yang jatuh, malah kerajaan juga turut tumbang.
Lebih daripada itu, dijatuhkan bersama kerajaan melalui penolakan usul belanjawan sudah tentu lebih memberi malu dan kehinaan kepada Muhyiddin sehingga tujuh keturunan keluarga akan terkesan badinya.
Malah, negara akan terjerumus dalam kemelut politik sekali lagi.
Untuk itu, jalan paling selamat dan terbaik iaitu agar maruahnya tidak koyak rabak, Muhyiddin harus – malah mesti – meletak jawatan sesegera yang boleh sebelum Sidang Parlimen bermula 2 November akan datang.
Selepas itu, serahkanlah kepada Agong memilih pengganti Perdana Menteri berdasarkan siapa yang ada sokongan majoriti.
Lagi pun, besar benar malunya kalau sampai dijatuhkan semata-mata kerana enggan mengundur diri secara budiman demi kemaruk kuasa, walau seantero dunia sudah lama tahu sokongan majoritinya telah tiada.
(Shahbudindotcom 25/10/2020)

0

0

votes
Article Rating
Kongsikan artikel ini


MENGADAKAN PRU MEMANG TAK SESUAI, TAPI MENUKAR PM KEPADA ANWAR TINDAKAN PALING SESUAI

Berbanding semua penyelesaian yang ada yang menjadi perbualan ramai untuk mengatasi kemelut dalam negara ketika ini, melantik Perdana Menteri baru yang dipercayai memiliki sokongan majoriti adalah pilihan paling munasabah sekali.
Dengan sokongan majoriti telah tiada sehingga sanggup mahu menggantung Parlimen melalui perisytiharan darurat untuk melepaskan tengkuknya agar dapat kekal sebagai Perdana Menteri, Muhyiddin Yassin tidak logik lagi untuk terus dikekalkan menerajui kerajaan.
Jika beliau terus kekal, masalah politik negara akan berlarutan lagi dan di masa-masa akan datang, mungkin entah apa-apa lagi helah mabuk kuasa akan dilakukannya.
Begitu pun, dalam suasana kes Covid19 makin menaik ketika ini, mengadakan PRU untuk memilih kerajaan baru tentu saja tidak begitu sesuai.
Sama seperti PRN Sabah baru-baru ini yang puncanya adalah disebabkan Musa Aman dengan sokongan Muhyiddin melalui Menteri Dalam Negeri, Hamzah Zainuddin dan Setiausaha Politiknya, Nardin Awang yang cuba menjatuhkan Shafie Apdal sehingga DUN dibubarkan, adalah dibimbangi kes Covid juga akan mencanak naik jika PRU diadakan pada waktu ini.
Untuk itu, pilihan yang terbaik ialah menukar Perdana Menteri yang tiada lagi sokongan kepada pemimpin lain yang dipercayai memiliki majoriti.
Tidak seperti mengadakan PRU yang berpotensi menyebabkan meningkatnya kes Covid19, sebaliknya menukar Perdana Menteri tidak membawa risiko yang sama.
Ini kerana pertukaran itu boleh dilakukan tanpa memerlukan sebarang perhimpunan awam, kempen atau sebagainya, tetapi cukup melalui nasihat Agong dan Majlis Raja-Raja agar Muhyiddin yang tiada lagi sokongan majoriti melepaskan jawatannya dengan segera.
Seterusnya, Agong boleh memilih calon Perdana Menteri baru demi menyelesaikan kekalutan ini daripada berterusan.
Dalam hal ini, adalah dirasakan Agong tidak perlu lagi melakukan proses temubual terhadap semua Ahli Parlimen sebagaimana yang dilakukan baginda sebelum ini.
Proses kali ini memadai dengan menyambung semula majlis mengadap ketua-ketua parti dan beberapa Ahli Parlimen tertentu yang telah menyatakan sokongan kepada Anwar Ibrahim, tetapi ditangguhkan kerana perintah PKPB.
Dalam majlis mengadap Agong pada 13 Oktober lalu, Anwar telah mempersembahkan bukti sahih mengenai sokongan yang dimilikinya daripada pelbagai pihak untuk membentuk sebuah kerajaan baru yang benar-benar memiliki majoriti.
Berikutan mengadapnya Anwar itu, antara ketua parti yang telah ditetapkan untuk mengadap Agong ialah Setiausaha Agung DAP, Lim Guan Eng, Presiden Amanah, Mohamad Sabu dan Presiden UMNO, Ahmad Zahid Hamidi.
Tetapi, semua majlis mengadap itu kemudian ditangguhkan oleh Istana Negara atas alasan adanya perintah PKPB yang berkuatkuasa sehingga 27 Oktober.
Memandangkan Majlis Raja-Raja akan bersidang petang ini di Istana Negara untuk membincangkan apa yang diminta oleh Muhyiddin, bahawa adalah molek sementara permintaan darurat tidak dipersetujui oleh majoriti rakyat, perlantikan Perdana Menteri yang baru adalah suatu tuntutan yang pasti menggembira dan menceriakan seluruh negara.
Dengan pihak Istana Negara berkenan memanggil semula mengadap ketua-ketua parti yang tertangguh sebelum ini, maka keabsahan majorit yang didakwa dimiliki Anwar dapat disahkan.
Walaupun Zahid Hamidi baru-baru ini mengumumkan gencatan politik dan menyokong semula PN, tetapi sehingga ini beliau dan Najib Razak tidak pernah menafikan tentang surat sokongan kepada Anwar yang viral di media sosial itu.
Dengan tidak menafikan perkara itu, bermakna Zahid Hamidi dan Najib masih tidak mengubah sokongannya kepada Anwar.
Selain mungkin ramai yang mahu menjadi Perdana Menteri, tetapi siapakah selain Anwar yang berani mengadap Agong untuk mempersembahkan mereka ada sokongan majoriti?
Yang terpenting sekali, oleh kerana yang menang pada PRU14 lalu adalah PH dan menjadikan Anwar yang kini dipercayai ada sokongan majoriti sebagai Perdana Menteri lantaran disokong oleh Zahid Hamidi, Najib dan beberapa Ahli Parlimen yang lain, selain dengan sokongan parti-parti dalam PH, secara tidak langsung mandat rakyat yang dicuri oleh Muhyiddin dengan menubuhkan PN dapat dikembalikan semula.
(Shahbudindotcom 25/10/2020)

0

0

votes
Article Rating
Kongsikan artikel ini


SUARA HATI RAKYAT MALAYSIA – TOLAK DARURAT, WUJUD KERAJAAN BARU

Susulan kecelaruan politik sejak beberapa hari lalu berikutan hasrat Muhyiddin Yassin mahu mendapat perkenan Agong untuk menguatkuasakan darurat, badan penyelidik Institut Darul Ehsan atau IDE telah tampil melakukan tinjauan umum.
Tinjauan yang diberi nama Rakyat Malaysia Bersuara/ Malaysians Speak” dibuat secara elektronik menerusi medium sebaran WhatsApp, Twitter, Facebook, Emel, laman sesawang dan Telegram yang dihubungkan kepada Sistem E-Survei IDE.
Ia melibatkan rakyat Malaysia daripada pelbagai latar belakang bermula dari jam 4:00 petang hingga 12:00 tengah malam Sabtu, 24 Oktober 2020 iaitu selama 8 jam.
Sehingga jam 12:00 malam iaitu tempoh masa yang ditetapkan, seramai 51,147 orang responden (unique respondent) telah menyertai tinjauan pendapat tersebut.
Dua soalan ditanyakan – pertama, Adakah anda setuju dengan perisytiharan darurat? dan kedua, Apakah pilihan terbaik untuk rakyat Malaysia?
Bagi soalan pertama, 22.61 peratus responden memberi jawapan ya, manakala 77.39 peratus memberi jawapan tidak.
Bermakna, majoriti responden tidak setuju dengan cadangan darurat yang mahu dilaksanakan Muhyiddin.
Untuk soalan kedua pula, 32.49 peratus responden setuju Muhyiddin terus kekal sebagai Perdana Menteri, 49.80 peratus mahu Anwar Ibrahim dilantik sebagai Perdana Menteri baru, manakala 17.71 lagi memilih agar dibubarkan Parlimen dan diadakan pilihanraya.
Ini bererti, majoriti responden lebih melihat penggantian Perdana Menteri kepada Anwar adalah pilihan terbaik bagi merungkai kemelut politik yang sedang melanda negara.
Walaupun tinjauan ini hanya melibatkan sekitar 52,000 responden, realitinya inilah suara hati sebenar rakyat Malaysia.
Di mana-mana saja – Facebook, Twitter, Grup Whatsapp, kedai kopi, lobi hotel, suri rumah membawang di tepi dapur, anak-anak muda sambil bermain PUBG dan sebagainya – itulah nada kecenderungan yang kedengaran dan boleh disimpulkan.
Semuanya tidak mahu darurat, tetapi mahu Perdana Menteri baru segera ditampilkan.
Dengan demikian, apa yang diharapkan, Majlis Raja-Raja yang bermesyuarat petang ini tidak lari daripada suara denyut nadi rakyat dalam keputusan yang bakal dibuat nanti.
(Shahbudindotcom 25/10/2020)

0

0

votes
Article Rating
Kongsikan artikel ini


PESANAN UNTUK MUHYIDDIN – HARGA DIRI ADALAH HARGA MATI, TUNGGU APA LAGI?

Penolakan cadangan darurat oleh Yang Dipertuan Agong, selain suatu sejarah yang tidak pernah berlaku sebelum ini, ia juga merupakan suatu detik yang menjadikan moral Muhyiddin selaku Perdana Menteri dan kabinet sudah hancur berkecai.
Atas kapasiti Perdana Menteri selaku penasihat kepada Agong dalam amalan Raja Berperlembagaan, kebiasaannya nasihat daripada Perdana Menteri tidak pernah tidak diterima.
Tambahan lagi, nasihat itu adalah berkaitan perkara besar iaitu untuk mengisytiharkan darurat dalam negara dan bukannya untuk memohon perkara kecilan seperti membina jambatan atau menghias taman.
Tetapi, dengan ianya ditolak oleh Agong jelas memperlihatkan keputusan kabinet berkaitan darurat itu tidak relevan dan seperti pihak Istana dapat menyelami ada maksud lain terselindung di sebaliknya.
Oleh kerana ini merupakan sejarah dan tidak pernah keputusan kabinet ditolak oleh Agong sebelum ini, mudah kata, Perdana Menteri dan seluruh anggota kabinet sudah tiada maruah lagi sekarang ini jika tidak segera meletakkan jawatan.
Maruah itu sepatutnya ditebus dengan Muhyiddin dan semua anggota kabinetnya mesti meletak jawatan tanpa perlu menarik nafas lebih daripada sekali.
Meski dilaporkan Muhyiddin memang berhasrat untuk meletakkan jawatan dalam perbincangan di rumahnya malam tadi, tetapi dikatakan dibantah oleh beberapa menteri yang bimbang nyawa politik mereka akan putus di tengah jalan, tetapi kekalnya beliau menerajui kerajaan hanya membuatkan harga dirinya semakin melayang ke udara.
Kata orang tua-tua dulu, harga diri adalah harga mati dan ia tidak boleh sama sekali untuk dikompromi.
Sebab itu, orang yang ada maruah dan harga diri, jawatan hanya picisan bagi mereka dan bukan segala-galanya dalam kehidupan.
Lagi pula, dengan terus menerajui kerajaan yang dilihat rakyat sebagai tiada lagi maruah dan harga dirinya, tiada apa-apa lagi yang dimampu dilakukannya selepas ini?
Apabila Agong menolak cadangan darurat yang diluluskan kabinet, bahkan ketika mengadap di Kuantan Jumaat lalu, Muhyiddin turut membawa beberapa menteri kanannya, ia adalah gambaran bahawa kabinet ini tidak lagi diyakini serta dipercayai mampu membuat keputusan yang baik untuk negara.
Bagaimana selepas ini Muhyiddin mampu mengangkat muka di hadapan Agong untuk mempersembahkan sesuatu perkara?
Kalau isteri hilang kepercayaan serta keyakinan pun seseorang suami itu boleh susah hati dibuatnya, apakah Muhyiddin tidak berasa apa-apa apabila Agong selaku ketua negara dilihat tiada lagi kepercayaan dan keyakinan terhadap kabinetnya?
Lebih daripada itu, dengan titah Agong, selain menolak darurat, turut menyarankan agar Belanjawan 2021 diteruskan seperti dijadualkan, ia juga petanda bahawa baginda mahu kemelut politik tidak diselesailan melalui perisytiharan darurat, sebaliknya oleh Ahli-Ahli Parlimen di Dewan Rakyat itu sendiri.
Meskipun Agong mengakui Belanjawan 2021 adalah penting, khususnya untuk melawan Covid19 dan memulihkan ekonomi negara, baginda tidak pula menyentuh mengenai penolakan atau usul tidak percaya terhadapnya.
Bermakna, urusan Parlimen dan belanjawan adalah urusan Ahli-Ahli Parlimen memikir serta memutuskannya dan pihak Istana tidak mahu campurtangan mengenainya.
Ini adalah kebijaksanaan Agong yang mahu politik dan Istana dipisahkan, jauh sekali untuk membenarkan pihak Istana dipergunakan bagi kepentingan politik pihak eksekutif.
Sedemikian itu, Sidang Parlimen bermula 2 November yang disusuli dengan pembentangan belanjawan pada 6 November adalah titian genting untuk hayat politik Muhyiddin seterusnya.
Memang tidak salah untuk terus memilih jalan hidup tidak bermaruah, malah tiada yuran pun akan dikenakan terhadapnya, tetapi jika dalam pengundian belanjawan pun dikalahkan juga, kehinaan akan bertempek sekali lagi menimpanya.
Ia bukan saja menjadikan Muhyiddin sebagai Perdana Menteri pertama dalam sejarah yang cadangan kabinetnya ditolak Agong, kemudian akan menjadi yang pertama juga dalam sejarah belanjawan negara tidak berjaya diluluskan.
Apakah kehinaan seperti itu yang ditunggu oleh Muhyiddin sehingga susah benar hendak meletak jawatan?
(Shahbudindotcom 26/10/2020)

0

0

votes
Article Rating
Kongsikan artikel ini


RAJA BERPERLEMBAGAAN

1) Dalam tempoh 72 jam yang lalu, rakyat Malaysia melihat sendiri bagaimana sistem Raja Berperlembagaan berfungsi dalam negara kita.
2) Kuasa budi bicara Yang Di-Pertuan Agong telah digunakan dengan sebaik-baiknya untuk membatasi keputusan dan tindakan pihak Ekskutif.
3) Keputusan Yang Di-Pertuan Agong untuk tidak memperkenankan pengisytiharan darurat disambut baik oleh rakyat Malaysia.
4) DAP menyokong sepenuhnya keputusan tersebut. Selama ini, musuh politik kami sentiasa melemparkan fitnah bahawa DAP ialah parti yang menentang sistem Raja Berperlembagaan dan ingin menghapuskan insititusi Diraja.
5) Ini adalah tohmahan yang langsung tidak berasas.
6) Dasar perjuangan DAP jelas mendukung sistem Demokrasi Berparlimen dan Raja Berperlembagaan. Dasar ini telah pun termaktub dalam satu dokumen penting DAP iaitu Deklarasi Shah Alam 2012 dengan kandungan seperti berikut:
i) Mempertahankan sistem Demokrasi Berparlimen dan Raja Berperlembagaan dengan Seri Paduka Baginda Yang di-Pertuan Agong sebagai Ketua Negara. DAP komited untuk menjunjung Perlembagaan Persekutuan Malaysia sebagai undang-undang yang paling agung negara dan meluhurkannya dalam semangat Merdeka 1957 dan Perjanjian Malaysia 1963.
ii) Memelihara kedudukan istimewa orang Melayu dan Bumiputra serta hak-hak kaum-kaum lain, seperti yang termaktub dalam Artikel 153 Perlembagaan Persekutuan.
iii) Memastikan kedudukan Islam sebagai agama Persekutuan serta kebebasan untuk mengamalkan agama-agama lain dengan aman dan damai, seperti yang termaktub dalam Artikel 3 dan 11 Perlembagaan Persekutuan.
iv) Memartabatkan Bahasa Melayu sebagai Bahasa Kebangsaan seperti yang termaktub dalam Artikel 152 Perlembagaan Persekutuan, serta menggalakkan penggunaan dan pengajian bahasa-bahasa ibunda lain untuk membentukkan masyarakat yang cemerlang dan berbilang bahasa.
7) DAP akan terus berjuang di atas landasan Demokrasi Berparlimen dan Raja Berperlembagaan.
8) Marilah kita sama-sama mempertahankan sistem demokrasi kita dan menolak sebarang usaha mengambil kuasa melalui perintah darurat.
Yang ikhlas,
Loke Siew Fook
Ahli Parlimen Seremban

0

0

votes
Article Rating
Kongsikan artikel ini


PENDIRIAN UMNO SOKONG MUHYIDDIN HANYA SEMENTARA, TUNGGU WAKTU SESUAI UNTUK BERTINDAK SEMULA?

Walaupun keputusan mesyuarat MT UMNO semalam memberi gambaran tidak lebih seperti “wal hasil balik asal”, realitinya kedudukan Muhyiddin Yassin belum boleh dikira benar-benar selamat.
Dalam mesyuarat itu, keputusan yang dibuat ialah UMNO kekal menyokong kerajaan PN, namun menggesa penambahbaikan kerjasama berdasarkan nilai penghormatan dan konsensus politik.
Mesyuarat itu juga memutuskan untuk menolak kerjasama dengan PKR dan DAP.
Keputusan ini nampaknya tidak senada dengan gegak gempita yang ditimbulkan oleh UMNO sendiri sejak kebelakangan ini.
Kecelaruan hubungan UMNO dalam PN mula timbul apabila Anwar Ibrahim mengadap Agong untuk mempersembahan bukti majoriti yang dimilikinya untuk mengambil alih kerajaan.
Antara bukti tersebut, sebagaimana ia kemudian tersebar di media sosial, adalah surat yang ditandatangani oleh Zahid Hamidi sendiri serta disokong oleh Najib Razak.
Ia kemudian disusuli dengan mesyuarat Biro Politik UMNO yang memutuskan untuk meletakkan syarat-syarat baru kepada Muhyiddin jika hubungan kerjasama dalam PN ingin dikekalkan.
Permintaan UMNO terlihat lebih keras apabila ia juga mahu perjanjian kerjasama selepas syarat-syarat baru itu dipersetujui dilakukan dalam bentuk perjanjian bertulis.
Kemudian, UMNO dilaporkan mahu mengadakan mesyuarat MT di Pahang bagi memuktamadkan ketetapan Biro Politik itu.
Bagaimanapun, berikutan perintah PKPB yang menghalang perkumpulan secara beramqi-ramai dan pergerakan merentas negeri, mesyuarat tersebut telah dibatalkan atas nasihat Majlis Keselamatan Negara.
Bagi membendung kemungkinan dijatuhkan berikutan majlis mengadap Agong oleh Anwar dan desakan UMNO itu, Muhyiddin melalui kabinet telah mengemukakan cadangan untuk menguatkuasakan darurat dengan segmen utamanya adalah menggantung Parlimen.
Ia dilihat sebagai langkah Muhyiddin untuk mengelakkan beliau dijatuhkan melalui penolakan undi terhadap Belanjawan 2021, sementelah pula Tengku Razaleigh Hamzah turut mempertikaikan keabsahan Perdana Menteri dan mahu usul tidak percaya segera dibentangkan.
Apabila cadangan darurat ditolak oleh Agong, kedudukan Muhyiddin jadi bertambah genting sehingga dilaporkan beliau sendiri berura-ura mahu melepaskan jawatannya.
Selain blok pembangkang yang mengecam Muhyiddin, bukan saja atas cubaan menguatkuasakan darurat, tambahan lagi selepas cadangan itu ditolak Agong, malahan UMNO sendiri tidak henti-henti mendesak Perdana Menteri meletakkan jawatannya.
Berikutan keinginan untuk meletak jawatan tidak dipersetujui beberapa menteri kabinet yang rapat dengannya, Muhyiddin pada pagi semalam talah memanggil semua ketua-ketua parti dalam PN untuk bertemu dengannya di Putrajaya.
Bagaimmanapun, Zahid Hamidi selaku Presiden UMNO tidak hadir dalam pertemuan itu, walaupun ada laporan mengatakan, pada awalnya beliau memang mahu menghadirinya.
Keputusan Zahid Hamidi itu mencetuskan andaian bahawa UMNO sudah tidak selesa lagi bersama PN.
Pada sebelah petang semalam pula, Ahli-Ahli Parlimen BN mengadakan pertemuan di PWTC untuk memutuskan apa pendirian yang harus diambil berkenaan kedudukan serta sokongan kepada PN dan Muhyiddin.
Dalam pertemuan itu, berbagai cadangan dilontarkan, yang paling diperkatakan tentunya apabila Najib mencadangkan BN bekerjasama dengan Anwar dalam sebuah kerajaan baru.
Begitu pun, cadangan itu menerima lebih banyak bantahan daripada sokongan, walau Najib memberi syarat, ia mestilah tanpa melibatkan DAP.
Akhirnya, untuk memutuskan segala kekalutan dan mengambil pendirian muktamad, UMNO mengadakan mesyuarat khasnya malam tadi.
Keputusan mesyuarat yang akhirnya membuat ketetapan kekal menyokong PN setelah gegak gempita bagai nak terbalik dunia yang dicetuskan oleh UMNO sendiri, kebanyakannya melihat sebagai tiada apa-apa, “wal hasil balik asal” dan hanya memenatkan wartawan menunggu berita sehingga jauh malam.
Bagi yang siniis, mereka mengatakan itulah perangai Zahid Hamidi – dulu, kini dan selamanya.
Selalu dan sejak dulu, beliau dikatakan suka bikin ribut, tapi akhirnya tetap kembali mencari bot.
Namun demikian, beberapa maklumat dalam UMNO mengatakan, keputusan MT malam tadi yang mengekalkan sokongan kepada PN dan Muhyiddin hanyalah bersifat sementara.
Sama ada UMNO mahu menolak Belanjawan 2021 juga difahamkan masih 50-50 kerana UMNO tidak mahu dilihat menambah-susah derita rakyat di kala Covid19 kembali melanda jika mengambil keputusan sedemikian.
Yang pasti, UMNO akan tetap menarik sokongannya di waktu yang sesuai nanti, terutama apabila Covid19 sudah mula reda dengan jangkaan awal gempuran akan dilakukan sebaik tirai tahun 2021 bermula.
Ketika itu, tujuan penarikan sokongan itu adalah agar Parlimen segera dibubarkan dan PRU dapat diadakan.
Buat waktu ini, sementara kekal bersama PN dan menyokong Muhyiddin, UMNO akan mengambil pendirian melengah-lengahkan dahulu sebarang perbincangan mengenai pembahagian kerusi dengan Bersau.
Ketetapan dan keinginan UMNO ialah mereka hanya mahu bermuafakat dengan Pas untuk menghadapi PRU akan datang – tidak sama sekali sudi berkongsi kerusi dengan Bersatu, jauh sekali dengan Azmin Ali dan Hamzah Zainuddin.
(Shahbudindotcom 27/10/2020)

0

0

votes
Article Rating
Kongsikan artikel ini


KOMITMEN ANWAR TENTANG KERJASAMA POLITIK DAN AGENDA REFORMASI

Saya mengambil maklum perkembangan politik negara yang berlaku mutakhir ini.
Ingin ditegaskan sebarang usaha mengembalikan mandat rakyat mestilah berpaksikan keutamaan mempertahankan maruah bangsa dan negara tanpa menggadaikan prinsip perjuangan dan idealisme.
Alhamdulillah, kita berjaya menyelamatkan negara ini daripada diisytiharkan darurat dan sekali lagi saya menzahirkan kesyukuran ke atas keprihatinan Raja-Raja Melayu mempertahankan keluhuran Perlembagaan daripada penyalahgunaan kuasa pemerintah.
Peringatan dan penegasan Raja-Raja Melayu terkait penyalahgunaan kuasa dan prinsip keadilan tidak harus dipandang enteng, malah harus didukung oleh semua pihak yang punya kesedaran dan kejituan dalam menolak kebobrokan.
KEADILAN akan terus memperjuangkan agenda reformasi berpaksikan prinsip keadilan dan kesejahteraan untuk seluruh rakyat Malaysia.
Kami sedia bekerjasama dengan mana-mana ahli politik yang mendambakan sebuah tatanan yang bebas daripada rasuah dan penyalahgunaan kuasa serta mengangkat politik nilai.
Bersabit dengan Belanjawan 2021 yang akan dibentang kelak, ia harus menggembleng usaha dan peranan kedua-dua pihak (bipartisan) yakni kerajaan dan pembangkang dalam merencana strategi yang ampuh dalam menangani dampak pandemik COVID- 19, pengangguran dan juga masalah kemiskinan.
ANWAR IBRAHIM/Presiden PKR/27 Oktober 2020.

0

0

votes
Article Rating
Kongsikan artikel ini


IDEA DARURAT MANIFESTASI MUHYIDDIN LEBIH SAYANG AZMIN, MASIH BERDENDAM DENGAN UMNO

Walaupun isu darurat boleh dikira sudah selesai berikutan Agong telah menolak cadangan tersebut, tetapi masih ramai yang memperkatakan tentangnya.
Yang paling banyak ditanya ialah mengapa dan bagaimana Muhyiddin Yassin boleh tergerak hati kepada cadangan itu, walhal untuk meraih lebih sokongan untuk mengelakkan dijatuhkan di Parlimen, beliau sebagai Perdana Menteri mempunyai banyak pilihan lain untuk dipertimbangkan.
Seterusnya, yang lebih mengecewakan, jika penguatkuasaan darurat berjaya dilaksanakan, ia akan meletakkan Agong sebagai beban bersama yang tidak sepatutnya diletakkan di bahu Istana.
Lantaran itu, mengapa Muhyiddin begitu tergamak mahu melaksanakan darurat itu?
Kalau diperhalusi, ada dua sebab darurat menjadi pilihan dan kedua-duanya adalah salah Muhyiddin belaka.
Pertama, sebaik dilantik sebagai Perdana Menteri pada Mac lalu, beliau tidak pernah berani mahu mengesahkan kedudukannya di Parlimen, walaupun ada usul percaya dan tidak percaya dikemukakan terhadapnya.
Sepatutnya, selepas dilantik oleh Agong dengan kepercayaan beliau mempunyai sokongan majoriti, Muhyiddin terus membawa isu keabsahan jawatannya untuk disahkan oleh Parlimen.
Selain itu, demi untuk mengelak pengundian, beliau turut menangguh dan menukar tarikh Sidang Parlimen, bahkan pembukaan Sidang Parlimen juga hanya diadakan selama setengah hari saja.
Jika daripada awal, beliau berani bersikap jantan dan membawa pertikaian mengenai kedudukannya ke Parlimen, pasti ribut-ribut mengenai kedudukannya tidak berbangkit sampai ke hari ini.
Malah, beliau juga tidak perlu takut lagi sama ada Belanjawan 2021 dilulus atau ditolak ketika pengundian.
Tentunya juga tidak perlu lagi sampai ke tahap mahu mengisytiharkan darurat yang perkara utama di sebaliknya ialah menggantung Parlimen dan mengelakkan pengundian bagi belanjawan tahun depan.
Kedua, cadangan darurat adalah manifestasi sayangnya Muhyiddin kepada Azmin berbanding kepada UMNO yang memiliki 39 kerusi Parlimen.
Melalui pembentukan kabinetnya, Muhyiddin mengumumkan Azmin bukan saja salah seorang menteri kanan bersama Ismail Sabri Yaakob, Dr. Radzi Jidin dan Fadillah Yusof, malah sebagai menteri kanan yang terkanan sekali.
Ia berikutan, Muhyiddin mengatakan jika semasa ketiadaan beliau, Azminlah yang akan mempengerusikan mesyuarat kabinet.
Dengan jawatan menteri kanan paling kanan dan diberi kuasa mempengerusikan mesyuarat kabinet, secara tidak langsungnya beliaulah Timbalan Perdana Menteri.
Selain itu, dengan taraf yang dirasakan sebagai orang nombor dua selepas Muhyiddin, Azmin juga dikatakan turut menggunakan pejabat Timbalan Perdana Menteri di Putrajaya sebagai kegunaannya, selain pejabatnya sebagai menteri MITI di Jalan Duta.
Kalau daripada awal lagi Muhyiddin mewujudkan jawatan Timbalan Perdana Menteri dan sebaiknya memberikan jawatan tersebut kepada Presiden UMNO, Zahid Hamidi, sesuai dengan jumlah 39 kerusi Parlimen yang dimiliki UMNO berbanding Geng Azmin yang hanya ada 10 kerusi, kekeruhan hubungan dan konflik dalam PN sebagaimana yang berlaku sekarang pasti tidak terjadi.
Ini tidak, sudahlah UMNO tidak diberikan jawatan Timbalan Perdana Menteri, kementerian-kementerian kanan turut lebih banyak diserahkan kepada Bersatu yang hanya memiliki enam kerusi asal, manakala selebihnya sebanyak 25 adalah kerusi-kerusi pelompat katak bekas UMNO (Geng Hamzah Zainuddin) dan 10 daripada bekas PKR (Geng Azmin).
Mengapa Muhyiddin tidak mahu memberikan jawatan Timbalan Perdana Menteri kepada pemimpin UMNO sejak awal adalah kerana beliau amat sayangkan Azmin.
Jika ada jawatan Timbalan Perdana Menteri, tidaklah Azmin dapat diburung-merakkan seolah-olah dia adalah pemimpin nombor dua dalam negara dan bakal Perdana Menteri.
Jika diteliti, cadangan darurat yang dicadangkan kabinet kepada Agong andai berjaya dilaksanakan, dengan jelas bertujuan untuk mengekalkan keistimewaan sedia ada yang diberikan kepada Azmin sebagai pemimpin paling kanan kepada Muhyiddin.
Hanya setelah cadangan darurat itu ditolak Agong, barulah Muhyiddin ternampak sedia memberikan jawatan Timbalan Perdana Menteri kepada UMNO, itu pun dengan syarat bukan Zahid Hamidi orangnya.
Ternampak di sini bahawa Muhyiddin masih berdendam kepada UMNO dan punya niat untuk terus memecah-belahkan UMNO melalui pendekatan pecah dan perintah.
Jika Timbalan Perdana Menteri yang bakal dilantik bukan Presiden UMNO itu sendiri, malah Hishammuddin Hussein yang tiada kedudukan dalam hireaki parti dijadikan pilihan, selain memperlihatkan Muhyiddin terus mahu membuli UMNO, lebih penting ia juga menunjukkan rasa sayangnya kepada masa depan Azmin tidak pernah berkurangan, meski dilanda pelbagai badai dan rintangan.
Makna kata, selepas ini Hishammuddin dan Azmin adalah gandingan yang sedang diprojekkan untuk mengambil alih kepimpinan negara.
(Shahbudindotcom 28/10/2020)

0

0

votes
Article Rating
Kongsikan artikel ini


UMNO AKAN TERUS DIBULI BERSATU JIKA BUKAN PRESIDENNYA SENDIRI DILANTIK TIMBALAN PERDANA MENTERI

Keinginan Perdana Menteri, Muhyiddin Yassin mahu melantik Timbalan Perdana Menteri selain Zahid Hamidi, bukan saja tidak dapat menyelesaikan isu hubungan UMNO dengan Bersatu, malah lebih bertujuan untuk membunuh masa depan politik Presiden UMNO itu.
Dengan orang lain yang dilantik sebagai Timbalan Presiden UMNO, Zahid Hamidi pasti akan terkubur dan tidak mampu lagi mempertahanlan jawatannya dalam pemilihan parti pada tahun depan.
Atau memang demikian yang dimahukan Muhyiddin agar selepas itu UMNO akan terus dibuli untuk tunduk kepada segala kemahuan Bersatu?
Sebagaimana dilaporkan sebuah akhbar berbahasa Cina, Muhyiddin dikatakan sedia melantik antara tiga pemimpin UMNO sebagai Timbalan Perdana Menteri iaitu Mohamad Hasan, Ismail Sabri Yaakob dan Hishammuddin Hussein.
Bagaimanapun, Muhyiddin dikatakan tidak mahu melantik Zahid Hamidi bagi jawatan tersebut kerana Zahid Hamidi masih berdepan kes mahkamah.
Dalam hal ini, selain ingin membunuh masa depan Zahid Hamidi, beliau juga ternyata mempunyai sikap “double standard” yang sejati dalam pertimbangannya.
Kalau itu alasannya, mengapa beliau membenarkan Bung Mokhhar Radin yang juga berdepan kes mahkamah dilantik sebagai Timbalan Ketua Menteri Sabah?
Apa bezanya, bukankah Zahid Hamidi dan Bung Mokhhar Radin sama-sama sedang berdepan perbicaraan di mahkamah?
Bukankah prinsip perundangan mengatakan seseorang itu tidak dianggap bersalah sehingga ia dibuktikan bersalah?
Lebih jauh daripada itu, apa pula bezanya jika melantik Zahid Hamidi yang ada kes mahkamah sebagai Timbalan Perdana Menteri dengan memberi jawatan menteri kanan yang setaraf Timbalan Perdana Menteri kepada Azmin Ali yang kedudukannya difahami ramai seolah-olah dilindungi daripada didakwa di mahkamah berkaitan isu “video Haziq”?
Apakah Azmin yang dilindungi dan disimpan kesnya, tetapi video terangnya bertebaran di mana-mana, dianggap lebih bersih daripada Zahid Hamidi yang kesnya masih lagi dibicarakan?
Walaupun diakui Zahid Hamidi ada kes mahkamah, namun beliau telah berjaya memulihkan UMNO pasca kalah PRU14 lalu, termasuk meneroka dimensi baru hubungan dengan Pas.
Ia menjadikan UMNO kembali diterima sehingga mampu menang beberapa PRK kecil sebelum ini, termasuk menewaskan Bersatu sendiri.
Dengan yang demikian, selain mengambil kira fakta bahawa kes mahkamahnya adalah atas kapasiti individu, Zahid Hamidi tidak harus dinafikan untuk menjadi Timbalan Perdana Menteri berdasarkan jawatan Presiden UMNO yang disandangnya.
Seharusnya seluruh ahli UMNO mesti mempertahankan Zahid Hamidi sebagai menghormati institusi Presiden UMNO itu sendiri.
Lagi pula, jika sebelum ini Muhyiddin menidakkan jawatan nombor dua dalam kerajaan itu untuk UMNO dan memberinya kepada Azmin, tiba-tiba sekarang mahu menawarkannya kepada UMNO di ketika parti itu sedang lantang untuk memutuskan hubungan kerjasama dalam PN, ia jelas memperlihatkan ketidakikhlasan Muhyiddin.
Lebih tidak ikhlas, diletakkan pula syarat bahawa jawatan itu bukan untuk Zahid Hamidi, tetapi untuk pemimpin lain selainnya.
Harus difahami, hubungan kerjasama UMNO dengan Bersatu dalam PN tidak akan pulih jika bukan Zahid Hamidi yang dilantik sebagai Timbalan Perdana Menteri.
Ia malah akan menjadikan UMNO terus menjadi mangsa buli Bersatu untuk tempoh yang lebih lama, bahkan mungkin juga buat selama-lamanya.
Melalui tawaran baru yang berniat jahat dan ada maksud “telunjuk lurus kelingking berkait” ini, UMNO tiada pilihan selain harus menolaknya mentah-mentah.
Kalau tidak diberikan jawatan Timbalan Perdana Menteri, Zahid Hamidi mesti membawa UMNO segera keluar PN untuk sama ada mencari rakan baru yang lebih memahami serta menghormati kedudukannya sebagai Presiden UMNO, malah jika meninggalkan PN boleh membawa kepada PRU diadakan dalam kadar segera, beliau juga tidak mustahil mampu terus menduduki kerusi Perdana Menteri.
Untuk itu, tolak saja tawaran Muhyiddin ini.
(Shahbudindotcom 28/10/2020)

0

0

votes
Article Rating
Kongsikan artikel ini


LONTARAN IDEA NAJIB TENTANG KERJASAMA DENGAN ANWAR ADALAH SEMATA-MATA UNTUK MASA DEPAN UMNO

Daripada sudut logika, apabila Najib Razak mencadangkan agar UMNO bekerjasama dengan Anwar Ibrahim bagi membentuk kerajaan baru dan meninggalkan PN, ia memang sesuatu yang sukar untuk diterima akal.
Lebih-lebih lagi bagi pemimpin UMNO yang agak tertutup pemikirannya, mereka lantas melompat menentang idea tersebut dengan kepercayaan bahawa bekerjasama dengan Anwar bermakna bekerjasama dengan DAP.
Ada juga yang membangkitkan sejarah permusuhan UMNO dengan Anwar yang telah berlarutan sejak lebih 20 tahun lalu.
Tetapi, daripada sudut strategi politik, cadangan Najib itu adalah sesuatu yang cukup baik, terpuji dan merupakan langkah ke hadapan untuk menyelamatkan masa depan UMNO.
Cadangan bekerjasama dengan Anwar hanyalah dalam membentuk kerajaan semata-mata dan tidak sesekali bermakna UMNO mesti menyertai PH.
UMNO akan terus kekal dalam BN dan Anwar kekal bersama PKR dan PH di mana dalam PRU akan datang nanti, mereka boleh bertanding secara bebas di kawasan masing-masing.
Berbanding bersama PN yang memungkinkan UMNO terpaksa bertoleransi dan mengorbankan kerusi-kerusi tradisinya untuk diserahkan kepada Bersatu, sebaliknya perkara itu tidak berlaku apabila bekerjasama dengan Anwar dan PKR.
UMNO bukan saja tidak bertembung di sebahagian besar kerusi dengan PKR, malah sama sekali tidak berlaga dengan DAP di kawasan yang sama.
UMNO secara tradisinya bertanding di kawasan Melayu, PKR di kawasan campuran dan DAP di kawasan bandar atau yang majoriti pengundinya adalah kaum Cina.
Dengan yang demikian, melalui kerjasama dengan Anwar, selain UMNO boleh terus kekal berada dalam kerajaan, tidak lagi dibuli sebagaimana jika terus bersama Muhyiddin Yassin, malah berpeluang cerah untuk kembali sebagai kerajaan selepas PRU15 akan datang.
Dengan bertanding secara berasingan, antara PH dan BN, siapa yang nanti menang banyak kerusi, merekalah yang berhak menjadi kerajaan.
Sebaliknya, kalau terus bersama PN dan kekal menyokong Muhyiddin, apakah ada jaminan pemimpin UMNO berpeluang menjadi Perdana Menteri selepas PRU15 akan datang?
Mahu melantik Timbalan Perdana Menteri pun begitu sukar hendak dilakukan oleh Muhyiddin, maka UMNO haruslah sedar antara kawan, musuh dan siapa pembuli yang sebenar.
Selain itu, tiada yang peliknya jika UMNO bekerjasama dengan Anwar yang telah dimusuhi sejak lebih 20 tahun lalu kerana dengan Bersatu yang merupakan musuh yang ketara di kawasan yang sama, malah memainkan peranan penting mengalahkan UMNO dalam PRU lalu pun masih boleh dibuat kawan untuk menubuhkan PN, inikan pula Anwar yang sebenarnya dijadikan musuh oleh UMNO hanyalah disebabkan beliau musuh dan ketakutan buat Tun Mahathir Mohamad ketika itu.
Dalam hal yang lain, ada pula yang bertanya, kenapa Najib mesti melontarkan idea untuk bekerjasama dengan Anwar dan bukan mencadangkan pemimpin UMNO sendiri seperti Tengku Razaleigh Hamzah misalnya, sebagai calon Perdana Menteri?
Harus difahami bahawa yang menang dalam PRU14 lalu adalah PH dan bukannya BN.
Tidak logik sama sekali untuk menaikkan pemimpin UMNO sebagai Perdana Menteri tanpa melalui pilihanraya terlebih dahulu, sedangkan parti itu kalah dalam PRU14 lalu.
Ia sama seperti yang berlaku ketika Langkah Sheraton dulu, UMNO ketika itu memilih menyokong Muhyiddin sebagai calon Perdana Menteri adalah disebabkan beliau daripada Bersatu yang merupakan salah satu komponen dalam PH.
UMNO hanya boleh dan wajar merebut kembali kerusi Perdana Menteri selepas mandat PRU14 berakhir dengan ketibaan PRU yang baru.
Maknanya, memilih Anwar selepas meninggalkan Muhyiddin yang banyak bermasalah adalah pendekatan terpuji Najib dalam mengekalkan pilihan pengundi dalam pilihanraya sebelum ini.
Kepada pendokong PH pula, terutama DAP yang bimbang bahawa bekerjasama dengan UMNO bermakna bekerjasama dengan Najib yang sudah didapati bersalah atas pertuduhan rasuah dan salah guna kuasa, harus difahami bekas Perdana Menteri itu tidak akan berada dalam kerajaan yang akan diketuai Anwar nanti.
Dengan kata mudah, Najib hanya membantu untuk menyingkirkan Muhyiddin dan menaikkan Anwar semata-mata.
Selepas itu, dalam pembentukan kabinet, sebagaimana Anwar dikenali sebagai pejuang reformasi dan tidak akan berkompromi dengan sebarang unsur rasuah atau salah guna kuasa, beliau pasti hanya akan melantik mereka yang benar-benar bersih saja dalam barisannya.
Yang ada kes dan kesalahan, biarlah mereka membersihkan nama mereka terlebih dahulu melalui saluran yang sewajarnya.
Kesimpulannya, idea Najib inilah pilihan menang-menang dan terbaik buat UMNO demi kelangsungan masa depannya.
(Shahbudindotcom 29/10/2020)

0

0

votes
Article Rating
Kongsikan artikel ini


SELAIN JANGGAL DAN TAK SESUAI, MELANTIK HISHAMMUDDIN TPM HANYA MENJADIKANNYA ‘KAYU KERING’ UNTUK MEMBAKAR UMNO

Walaupun sebelum ini dilaporkan Muhyiddin Yassin sedang menunggu nama daripada UMNO untuk dicadangkan sebagai Timbalan Perdana Menteri, perkhabaran yang berlegar daripada pelbagai sumber mengatakan calon bagi jawatan itu telah pun diputuskan.
Muhyiddin dikatakan telah membuat pilihan berdasarkan pertimbangannya sendiri dan meminta UMNO untuk menyetujuinya.
Disebut-sebut calon yang bakal dilantik itu ialah Hishammuddin Hussein, Ahli Parlimen Sembrong dan Menteri Luar Negeri sekarang.
Ada yang menyebut perlantikan itu akan dibuat Jumaat ini, tetapi ada juga yang mengatakan ia akan dilakukan minggu depan sebelum Sidang Parlimen bermula pada 2 November.
Sekiranya perlantikan itu benar-benar menjadi kenyataan, bermakna Presiden UMNO, Zahid Hamidi; Timbalan Presiden UMNO, Mohamad Hasan dan Naib Presiden UMNO, Ismail Sabri Yaakob dengan sendirinya terpelanting jauh dan diketepikan untuk mengisi jawatan nombor dua dalam kerajaan itu, walaupun berjawatan kanan dalam parti.
Jika benar, sesuaikah Hishammuddin dilantik sebagai Timbalan Perdana Menteri?
Atas kedudukan sebagai Perdana Menteri, memang menjadi prerogatif Muhyiddin untuk melantik sesiapa saja sebagai timbalannya.
Tetapi, ketika UMNO berkuasa sekali pun, prerogatif itu tidak pernah digunakan sepenuhnya, sebaliknya tetap mengambil kira hireaki seseorang itu dalam parti di mana Timbalan Perdana Menteri sama ada dilantik daripada penjawat Timbalan Presiden atau Naib Presiden UMNO.
Tidak pernah Ahli MT biasa atau Ketua UMNO Bahagian semata-mata mencipta sejarah melangkau kepala semua otai-otai untuk menjadi Timbalan Perdana Menteri.
Oleh kerana Hishammuddin tiada kedudukan dalam hieraki kepimpinan, sedemikian itu adalah amat tidak sesuai, sangat janggal dan cacat dari segi tradisi serta kebiasaan UMNO jika Muhyiddin tetap juga ingin melantik Ahli Parlimen Sembrong itu sebagai Timbalan Perdana Menteri
Itu faktor yang pertama dan yang kedua pula, oleh kerana Hishammuddin tiada dalam hieraki UMNO, sudah tentu namanya tidak dicadangkan untuk mengisi jawatan tersebut oleh UMNO.
Dalam syarat-syarat baru yang diputuskan Biro Politik UMNO baru-baru ini, antara ketetapan yang digesa ialah jawatan dalam kabinet mesti mengikut kedudukan seseorang itu dalam kepimpinan parti.
Bermaka, jika Hishammuddin dilantik juga, Muhyiddin secara terang-terangan tidak menghormati UMNO sebagai parti terbesar dalam PN, tidak hornat kepada hieraki dan sekali lagi membuli UMNO.
Dalam keadaan UMNO bekerjasama dalam PN dan Muhyiddin daripada Bersatu, namanya pun bekerjasama, bermakna beliau mesti mengambil kira untuk melantik seseorang yang berada dalam hieraki dan dicadangkan oleh UMNO.
Ketiga, katalah Muhyiddin tetap berpegang kepada pendirian awalnya tidak mahu melantik Zahid Hamidi kerana Presiden UMNO itu masih ada kes mahkamah, walaupun pendirian itu telah pun dicabulinya dengan melantik Bung Mokhtar Radin sebagai Timbalan Ketua Menteri Sabah, kenapa tidak melantik Mohamad Hassan atau Ismail Sabri Yaakob?
Apakah Timbalan Presiden UMNO atau Naib Presiden UMNO lebih rendah taraf kelayakannya berbanding Hishammuddin yang cuma Ketua UMNO Bahagian Sembrong semata-mata?
Keempat, Muhyddin dan Hishammuddin datang daripada negeri yang sama iaitu Johor.
Meskipun bukan suatu kesalahan, tetapi tidak pernah berlaku dan di luar kebiasaan selama ini seorang Perdana Menteri dan Timbalan Perdana Menteri datang daripada negeri yang sama.
Apabila pemegang dua jawatan itu datang daripada negeri yang berbeza, apalagi dalam kalau kedua-duanya tidak sama parti, barulah ia menampakkan keadilan dan kesamarataan dalam konteks memastikan pembangunan yang seimbang untuk negara.
Kelima, sebaik UMNO kalah pada PRU14 lalu, Hishammuddin telah mengambil pendirian tidak mahu bertanding sebarang jawatan pada pemilihan tahun 2018, sekaligus menyepi seketika daripada sebarang aktiviti parti di peringkat kebangsaan.
Sebelumnya, beliau adalah Naib Presiden UMNO dan sebelum itu Ketua Pemuda UMNO Malaysia.
Bererti, dalam pasca memulihkan parti sebaik hilang kuasa pada 2018, Hishammuddin bukanlah seorang yang dikira kental jiwanya dan sanggup meneruskan perjuangan di kala UMNO berada dalam kesusahan.
Beliau hanya mula memunculkan diri setelah UMNO mula diterima dan kembali mendapat keyakinan rakyat, manakala tidak sampai dua minggu lalu dilantik sebagai Bendahari Agung BN.
Keenam, Hishammuddin juga dikaitkan sebagai individu yang dikhabarkan berperanan menarik keluar pemimpin-pemimpin UMNO menyertai Bersatu ketika Tun Mahathir Mohamad memegang jawatan Perdana Menteri dan Pengerusi Bersatu.
Selain itu, beliau juga dipercayai mengatur sejumlah belasan Ahli Parlimen UMNO mengadakan pertemuan pada waktu malam di rumah Azmin Ali, kononnya untuk berbincang mengenai projek pembangunan di kawasan Parlimen masing-masing, tidak lama sebelum runtuhnya kerajaan PH.
Maka itu, kebersihan dan keikhlasan hati Hishammuddin terhadap perjuangan UMNO, baik di kala senang dan susah, adalah pertikaian terbuka di kalangan ahli-ahli UMNO sendiri sehingga hari ini yang membuatkan beliau sebenarnya tidak layak untuk mengisi jawatan Timbalan Perdana Menteri mewakili UMNO.
Berdasarkan faktor-faktor yang dibentangkan, perlantikan Hishammuddin, kiranya menjadi kenyataan, bukan saja janggal, tidak kena dari segi tradisi dan kebiasaan, suatu bentuk pembulian, malah akan menjadikan UMNO terus kucar-kacir, berpecah serta lemah untuk menghadapi PRU15 akan datang.
Sekaligus, ia adalah lorongan untuk Muhyiddin dan Bersatu terus kekal berkuasa dengan lebih lama lagi.
Untuk itu, andai kata khabar pelantikan anak Hussein Onn ini suatu kenyataan, selain UMNO mesti menarik diri dengan segera daripada terus berada dalam PN, Hishammuddin sendiri wajar menolaknya, melainkan beliau tak kisah dijadikan “kayu kering” oleh Muhyiddin untuk ‘membakar’ dan memusnahkan masa depan UMNO.
(Shahbudindotcom 29/10/2020)

0

0

votes
Article Rating
Kongsikan artikel ini


UMNO TOLAK JAWATAN TPM, TOLAK BELANJAWAN 2021, HAYAT POLITIK MUHYIDDIN TAMAT SEBELUM HUJUNG TAHUN?

Berikut di bawah adalah kenyataan media yang dikeluarkan UMNO selepas parti itu mengadakan mesyuarat khas MT yang berakhir lewat tengah malam tadi.
———————————————————–
KENYATAAN MEDIA
Mesyuarat Khas Majlis Kerja Tertinggi UMNO telah mengambil keputusan:
1. UMNO terus kekal fokus dan konsisten dengan kenyataan yang sudah berkali-kali dikeluarkan tentang peri pentingnya Gencatan Politik dan Rekonsiliasi Nasional demi mendepani wabak Covid-19, menjaga kebajikan rakyat, keamanan negara dan kestabilan politik.
2. UMNO juga ingin mengulangi dengan jelas sekali lagi bahawa kami menjunjung titah KDYMM Seri Paduka Baginda yang di-Pertuan Agong dan Majlis Raja-Raja Melayu untuk terus memastikan pentadbiran negara diurus dengan baik berpandukan keluhuran undang-undang dan menghormati semangat yang termaktub di dalam Perlembagaan Negara dan tidak membawa negara ke dalam darurat sebagaimana yang telah dicadangkan oleh pihak kerajaan.
3. UMNO memperhalusi pelbagai pandangan dan harapan rakyat mengenai Belanjawan 2021 untuk diangkat kepada Kerajaan termasuklah isu perlanjutan tempoh moratorium, bantuan sara hidup kepada rakyat yang hilang punca pendapatan akibat Covid-19, bantuan kepada belia yang menganggur, bayaran khas kepada barisan hadapan (frontliners) dan beberapa inisiatif untuk meningkatkan pengembangan ekonomi negara. Lantaran itu, UMNO akan memastikan Belanjawan 2021 yang bermanfaat untuk rakyat dapat diluluskan.
4. Maka sebarang tindakan mana-mana pihak yang mempersoalkan keputusan UMNO dalam mendokong titah KDYMM Seri Paduka Baginda Yang di-Pertuan Agong dan Majlis Raja-Raja Melayu adalah tidak bertanggungjawab dan amat dikesali. Sekiranya pendirian UMNO dalam perkara ini masih dipersoalkan, UMNO tidak teragak-agak untuk mengambil tindakan tegas demi untuk menjaga kedaulatan Raja-raja dan kepentingan rakyat.
5. UMNO adalah sebuah parti yang dasar-dasarnya sentiasa memberikan keutamaan kepada agenda rakyat. Maka, semua anggota Kabinet yang mewakili UMNO terus kekal dalam Kerajaan dan beriltizam untuk terus menjaga kebajikan rakyat dan mempertahankan maruah parti.
6. UMNO memutuskan agar mandat rakyat dikembalikan bagi mengujudkan Kerajaan yang stabil dengan mengadakan Pilihanraya Umum setelah Pandemik Covid-19 dapat dikawal dan berada di peringkat minimum.
AHMAD ZAHID HAMIDI
29 Oktober 2020.
————————————————————
Secara keseluruhannya, tiada apa-apa yang menarik dan baharu daripada keputusan mesyuarat khas MT UMNO kali, ia lebih kurang sama saja dengan keputusan mesyuarat khas pada Isnin lalu.
Kepada yang mengharapkan UMNO mampu berbuat sesuatu yang drastik dan “jantan”, tentu saja agak kecewa dengan keputusan MT UMNO malam tadi.
Asyik mesyuarat dan berbincang berkali-kali, tapi keputusannya “wal hasil balik asal” juga akhirnya.
Tetapi, ada dua perkara yang tidak harus diketepikan begitu saja dalam keputusan MT UMNO kali ini.
Pertama, UMNO tidak membuat sebarang ketetapan mengenai calon Timbalan Perdana Menteri, meski laporan awal sebelum ini mengatakan mesyuarat khas itu diadakan, tujuan pentingnya ialah untuk memutuskan perkara tersebut.
Sementara Muhyiddin Yassin dikatakan menolak nama Zahid Hamidi dan mahu pemimpin UNNO yang lain dicalonkan, nama-nama lain yang disebut ramai iaitu Mohamad Hasan, Ismail Sabri Yaakob dan Hishammuddin Hussein turut tidak diputuskan untuk mengelak perpecahan dalam UMNO.
UMNO nampaknya sedar perangkap dan buli di sebalik tawaran Muhyiddin untuk calon Timbalan Perdana Menteri itu.
Dengan itu, UMNO secara tersiratnya menolak untuk mana-mana pemimpinnya diletakkan mengisi jawatan Timbalan Perdana Menteri.
Kedua, walaupun UMNO menjunjung kasih terhadap titah Agong, tetapi mesyuarat khas malam tadi tidak membuat sebarang ketetapan untuk menyokong Belanjawan 2021 yang akan dibentangkan pada 6 November akan datang ini.
Sebaliknya, selain ingin beberapa penambahbaikan dalam Belanjawan 2021 dan memutuskan agar semua pemimpin UMNO yang memegang jawatan kabinet terus kekal berada dalam kerajaan, keutamaan sebenar UMNO ialah mahu mengembalikan mandat kepada rakyat membuat pilihan melalui PRU yang perlu diadakan sebaik saja pandemik Covid19 dapat dikawal dan berada di tahap minimum.
Dengan keutamaan mahu PRU awal itu, bergantung kepada keadaan semasa Covid19, UMNO dalam kata lain, sedia menarik keluar sokongannya terhadap kerajaan PN pada bila-bila masa.
Jika ketika pengundian Belanjawan 2021 yang dijangka pada penghujung November nanti pandemik Covid19 sudah menurun dan di tahap terkawal, maka UMNO akan membuat keputusan menolaknya pada waktu itu.
Bagi UMNO, hanya dengan menolak Belanjawan 2021 saja cara paling mudah untuk nenjatuhkan kerajaan, seterusnya membolehkan PRU semula diadakan segera.
Menanti ke tarikh tersebut, UMNO dipercayai tidak akan melalukan sebarang perundingan dengan Muhyiddin dan Bersatu berkaitan pembahagian kerusi.
Mudah kata, melalui pendirian yang ditetapkan menerusi mesyuarat khas MT UMNO malam tadi, kerajaan PN dipimpin Muhyiddin ini paling mungkin akan tamat hayat politiknya sebelum tirai tahun 2020 dilabuhkan.
Seawal tahun 2021 adalah tahun PRU diadakan yang diharap-harapkan.
Bye bye Muhyiddin!!!
(Shahbudindotcom 30/10/2020)

0

0

votes
Article Rating
Kongsikan artikel ini


HARAKIRI!!!

Tamrin Tun Ghafar
Jumaat – 30/10/20
( 1 – 25 )
1. Jika berlaku di Eropah, India atau Australia, pemimpin dan semua Ahli Kabinetnya PASTI akan letak jawatan TANPA diarah atau TANPA menunggu Undi Tak Percaya diusulkan di Parlimen.
2. Di zaman Samurai di Jepun tindakan lebih ekstrim dilakukan – HARAKIRI.
3. Istiadat membunuh diri dilakukan dengan memakai pakaian serba putih dan diikuti dengan menikam perut dengan pedang yang disediakan.
4. Kesemuanya ini dilakukan kerana mereka bertanggungjawab, malu dan bermaruah di atas kegagalan yang telah berlaku.
5. Apabila Sinzo Abe, Perdana Menteri Jepun meletak jawatan kerana kesihatan, Muhyiddin TIDAK TERAGAK – AGAK memuji tindakan Abe itu.
6. Di Malaysia walaupun Yang Di Pertuan Agong dan Raja – Raja Melayu MENOLAK cadangan Kabinet Muhyiddin bagi melaksanakan Darurat atau Emergency, namun beliau LIAT, TIDAK BERASA MALU DAN MENUNJUKAN SIKAP TIDAK BERMARUAH langsung dengan ENGGAN MELETAK JAWATAN.
7. Inilah kali pertama dalam sejarah negara, Yang Di Pertuan Agong dan Raja – Raja Melayu MENOLAK cadangan Kabinet.
8. Cara Raja – Raja Melayu bertindak adalah begitu TERTIB dan HALUS yang sepatutnya difahami oleh Muhyiddin sedangkan rakyat keseluruhan amat faham YANG TERSIRAT DAN TERSURAT.
9. Keingkaran MELETAK JAWATAN membuktikan SIKAP SOMBONG DAN BIADAP beliau TERHADAP Yang Di Pertuan Agong dan Raja – Raja Melayu itu sendiri.
10. ‘Jika Takut
Di Lambung
Ombak
Jangan Berumah
Di Tepi Pantai
Jika Takut
Hilang Jawatan
Hentikan
Perbuatan
Merampas Kuasa’
11. Keputusan UMNO menyokong Kerajaan Muhyiddin SENGAJA dilakukan seolah – olah mereka INGKAR DAN MENCABAR RAJA – RAJA MELAYU itu sendiri.
12. Apabila hilang sokongan, Tun Dr. Mahathir TIDAK TERAGAK – AGAK melepaskan jawatan Perdana Menteri – inilah sikap seorang yang TIDAK GILA KUASA, beliau mengikut AMALAN DEMOKRASI.
13. Di Jakarta dan di Bangkok ribuan rakyat berdemonstrasi setiap hari, namun Kerajaan mereka tidak pula memgisytiharkan darurat seperti dicadangkan Muhyiddin.
14. Belum ada mana – mana negara yang bercadang berbuat demikian walaupun angka kematian akibat Wabak Covid jauh lebih tinggi dari Malaysia.
15. SEBENARNYA Muhyiddin dan sebahagian besar Menteri-Menterinya TAKUT BERHADAPAN dengan Ahli – Ahli Parlimen menjelang Sidang Parlimen mulai 2hb November ini yang diikuti dengan Pembentangan Belanjawan Negara 4 hari selepas itu, justeru cara yang mudah ialah MENGISYTIHARKAN DARURAT.
16. Rakyat Bersyukur dan Menjunjung Kasih kepada YDP Agong dan Raja – Raja Melayu yang lebih MEMENTINGKAN RAKYAT dan NEGARA dari beberapa individu yang HANYA MEMENTING KAN DIRI.
17. Keadaan beliau sekarang umpama durian yang PASTI jatuh – sila baca tulisan saya pada 20hb Oktober 2020 bertajuk :
‘MUHYIDDIN UMPAMA DURIAN YANG PASTI JATUH’
tamrintunghafar.blogspot.com
18. Kini selepas Yang Di Pertuan Agong dan Raja – Raja Melayu menolak cadangannya itu, beliau boleh buat pilihan :
i. JIKA BERMARUAH DAN MALU, LETAK JAWATAN SECARA TERHORMAT.
ii. BUAT PELAN B ATAU APA-APA PELAN BARU BAGI
MENGEKALKAN JAWATAN.
iii. UMPAMA DURIAN, PECAH JIKA JATUH DI ATAS TANAH ATAU BORGOLEK KE DALAM LONGKANG
19. Terdapat sebuah pantun yang dipinjam dan diolah :
‘Apa Guna
Memakai Sari
Jika Tidak
Dengan
Selendang
Elok Sungguh
Jadi Menteri
Dan
Perdana Menteri
Gaji Banyak
Walupun
BANGANG’
20. SEMOGA MUHYIDDIN TIDAK MELIBATKAN TUANKU YDP AGONG MEMBANTU BELIAU MENGHADAPI PARLIMEN; INILAH SEBAIK – BAIK GELANGGANG TEMPAT RAKYAT BERSUARA.
21. Menjadi TANGGUNGJAWAB Ahli-Ahli Parlimen MENGKAJI dan MENYOAL SETIAP perkataan dan angka yang dikemukakan oleh Kerajaan.
22. YDP Agong boleh memberi nasihat tapi tak boleh MEMAKSA; Parlimen BUKAN ‘rubber stamp’ yang boleh diarah.
23. RAKYAT PERLUKAN TALIAN HAYAT BUKAN DARURAT.
24. Mereka MESTI TAHU dari mana sumber kewangan yang diperolehi dan bagaimana kewangan negara dibelanjakan, maka SELEPAS itu barulah mereka membuat keputusan – MENYOKONG atau MENOLAK – jika majoriti tolak ia bermakna Kerajaan HILANG SOKONGAN, maka KENA letak jawatan.
25. Ketika itu Muhyiddin TIDAK LAGI BOLEH bersembunyi seperti kanak-kanak bersembunyi di dalam kain.
Sila kongsikan pandangan saya ini untuk generasi semasa dan akan datang.
Terima Kasih
Wassalam.

0

0

votes
Article Rating
Kongsikan artikel ini


DEMI MEMULIAKAN TITAH AGONG, USUL UNDI TAK PERCAYA SEPATUTNYA DIDAHULUKAN SEBELUM BELANJAWAN DIBENTANGKAN

Sebagaimana dilaporkan media, terdapat 25 usul undi tidak percaya dan 2 usul undi percaya telah dikemukakan oleh Ahli-Ahli Parlimen untuk Sidang Dewan Rakyat bermula 2 November depan.
25 usul undi tidak percaya itu dikemukakan oleh wakil rakyat blok pembangkang, manakala 2 usul percaya pula datang daripada blok kerajaan.
Ini bererti, baik pembangkang atau kerajaan, kedua-duanya mahu soal keabsahan kedudukan Muhyiddin Yassin sebagai Perdana Menteri perlu segera ditentukan agar tidak berlaku lagi pertikaian di lain masa.
Begitu pun, dalam amalan lazim Parlimen, usul-usul persendirian sebegini tidak akan diberi keutamaan, melainkan setelah semua usul kerajaan selesai dibentangkan terlebih dahulu.
Dengan kata lain, adalah mustahil laluan boleh diperolehi untuk usul persendirian kerana usul kerajaan tidak akan habis sehingga hari kiamat sekali pun.
Kalau hampir habis pula, ada saja usul baru yang tiba-tiba muncul.
Tanpa kedudukannya Perdana Menteri dapat disahkan terlebih dahulu, apatah lagi Muhyiddin sendiri beberapa lagi menunda dan mengubah tarikh Sidang Parlimen, ia adakah suatu tindakan yang jelas menunjukkan beliau tiada majoriti.
Selain itu, dari semasa ke semasa juga terlihat semakin ramai Ahli Parlimen blok kerajaan sendiri mula bosan dengannya, dengan itu soal keabsahan beliau tidak boleh lagi dibiarkan terus berpanjangan.
Dalam bahasa yang mudah, untuk memastikan kerajaan yang stabil, tidak celaru dan dapat berfungsi dengan sewajarnya, mesti ada kata putus yang muktamad di Parlimen berhubung keabsahan Perdana Menteri.
Dengan pelbagai halangan untuk mengesahkan kedudukan Muhyiddin sejak lapan bulan lalu, maka wujud kecenderungan di kalangan Ahli- Ahli Parlimen untuk menjadikan pengundian Belanjawan 2021 pada Sidang Dewan Rakyt akan datang sebagai pilihan ke arah itu.
Jika belanjawan ditolak, bermakna kerajaan, bersekali dengan Muhyiddin, akan turut jatuh dan masuk parit bersama.
Menyedari gugatan itu, Muhyiddin kemudian mencadangkan perisytiharan darurat yang segmen utamanya ialah menggantung Parlimen dan mengelakkan belanjawan diundi.
Bagaimanapun, cadangan yang dipersetujui kabinet itu ditolak oleh Agong setelah mendapat pandangan Majlis Raja-Raja.
Dua hari lalu, sesuatu yang mengejutkan dan tidak pernah berlaku telah muncul di mana Agong mengeluarkan titah agar Ahli-Ahli Parlimen menyokong dan meluluskan pengundian Belanjawan 2021.
Oleh kerana titah itu dikeluarkan selepas Muhyiddin mengadap Agong di Istana Negara bagi memenuhi jadual rutin sebelum menyuarat kabinet, ramai yang beranggapan bahawa Muhyiddin mungkin telah mengadu mengenai kedudukannya yang genting kepada baginda atau merayu agar talian hayat diberikan kepadanya.
Sementara blok kerajaan pastinya menarik nafas lega dengan titah tersebut, Ahli Parlimen blok pembangkang ternampak agak keberatan untuk akur begitu saja.
Rata-ratanya berpendapat, Agong hanya boleh memberi saranan agar Belanjawan 2021 disokong, tetapi tidak boleh sampai memaksa.
Sebab itu, Setiausaha Agung PKR, Saifuddin Nasituon menyebut, titah Agong harus dijunjung dengan cara Belanjawan 2021 itu diteliti, dikaji dan dibahas terlebih dahulu, kemudian barulah diputuskan sama ada untuk menyokong atau sebaliknya.
Terdapat juga Ahli Parlimen blok pembangkang lain yang berpendapat, mereka tidak seharusnya ditekan, dipengaruhi atau dikongkong dalam menyatakan pendirian berhubung Belanjawan 2021 sebelum ia dibentangkan.
Gambaran awal ini memperlihatkan, belum ada jaminan Belanjawan 2021 akan disokong sepenuhnya dan ini bukan bermakna Ahli-Ahli Parlimen ingkar kepada titah Agong atau tidak mengutamakan rakyat dengan enggan menyokong belanjawan, tetapi kerana di sebalik sokongan itu ia bererti mengekalkan lagi kedudukan Muhyiddin yang diragui keabsahannya.
Sebagai jalan tengah dalam hal ini, sementelah pula banyak usul undi tidak percaya dan usul undi percaya telah dikemukakan oleh Ahli-Ahli Parlimen, adalah penting untuk Speaker Parlimen mengambil langkah objektif dengan membenarkan salah satu usul tersebut dikemukakan sebelum belanjawan dibentangkan.
Walaupun ada 25 usul tidak percaya dan 2 usul percaya, salah satu daripadanya sudah memadai untuk dipilih kerana kesemuanya itu memberi maksud yang sama iaitu cukup untuk menentukan keabsahan Muhyiddin sebagai Perdana Menteri.
Jika Muhyiddin berjaya melepasi halangan usul itu, maka bukan saja kedudukannya tidak lagi menjadi pertikaian, bahkan tidak berbangkit lagi sama ada Belanjawan berdepan masalah untuk diluluskan atau tidak.
Kalau gagal, Muhyiddin haruslah berundur dan menerima ketentuan Tuhan dengan hati yang terbuka untuk negara yang dicintai ini ditadbir seterusnya oleh seorang Perdana Menteri yang baru.
Yang lebih penting, dengan mendahulukan usul tidak percaya atau percaya ini, dapat sama menjadikan titah Agong berkaitan kelulusan Belanjawan 2021 disokong dan dimuliakan sepenuhnya.
Selain Muhyiddin kena ada keberanian membenarkan perkara itu dilaksanakan, ini juga juga penentuan kepada jati diri dan intergriti Azhar Azizan Harun sebagai Speaker Parlimen di mana sebelum dilantik ke jawatan tersebut, beliau pernah memberi kenyataan bahawa usul undi tidak percaya mesti diberi keutamaan berbanding usul-usul lain berdasarkan nilai kepentingannya.
Sekarang, sudah duduk di kerusi Speaker, bila lagi mahu jadi manusia yang bikin seperti apa pernah dikata?
(Shahbudindotcom 30/10/2020)

0

0

votes
Article Rating
Kongsikan artikel ini


APAKAH KERAJAAN SEKARANG SUDAH JATUH MISKIN?

Semalam, Perdana Menteri berkata, sukar bagi kerajaan membenarkan pencarum mengeluarkan wang daripada Akaun 1 KWSP bagi kegunaan mereka untu menghadapi kesukaran ketika Covid19 melanda ini.
Kata Muhyiddin Yassin, meskipun banyak permintaan ke arah itu, kerajaan melihat jika perkara itu dibenarkan, ia akan memberi kesukaran kepada rakyat di masa hadapan.
Tetapi, bagi majoriti rakyat yang sedang terbeban kehidupan mereka sekarang ini, dapat mengeluarkan RM10 ribu daripada simpanan KWSP tentu saja dapat menyelesaikan banyak masalah hidup mereka.
Lagi pun, bukankah wang itu wang pencarum juga?
Jadi, apa masalahnya jika kerajaan membenarkan pencarum mengeluarkan wang mereka sendiri?
Tambahan lagi, yang dipohon untuk dikeluarkan hanya RM10 ribu, bukan separuh atau keseluruhan daripada simpanan yang ada dalam Akaun 1 KWSP itu.
Kalau suami isteri bekerja, bermakna dapatlah mereka mengeluarkan RM20 ribu dan pasti banyak masalah kehidupan dan bil-bil tertunggak dapat diselesaikan.
Pelik juga kenapa kerajaan keberatan untuk membenarkannya?
Benarkah kerajaan begitu memikirkan kehidupan rakyat selepas mereka bersara atau kerajaan sendiri mahu meminjam wang tersebut?
Masih ada lagikah sebenarnya wang rakyat dalam Akuan 1 KWSP sekarang ini?
Atau hanya tinggal kertas dan angka saja?
Kemudian tersebar pula surat Felda yang mewajibkan para peneroka memberi sedekah sebanyak RM300 setiap seorang.
Ehhh…sejak bila bersedekah sudah jadi hukum wajib?
Walaupun Pengerusi Felda, Idris Jusoh menjelaskan, sedekah itu bukan paksaan dan tidak diwajibkan, hakikatnya perkataan “diwajibkan” sudah jelas tertulis dalam surat yang kini viral di media sosial itu.
Adakah Felda sekarang sudah jadi miskin dan peneroka lebih kaya sehingga mereka diwajibkan bersedekah?
Dalam konteks yang lebih luas, sama seperti tidak membenarkan wang KWSP dikeluarkan, adakah semua ini menunjukkan kerajaan benar-benar ketiadaan wang dan sudah jatuh miskin sekarang ini?
(Shahbudindotcom 31/10/2020)

0

0

votes
Article Rating
Kongsikan artikel ini


MUHYIDDIN MASIH TAK PUAS HATI DARURAT TIDAK DIPERKENANKAN?

Daripada apa yang disebut Muhyiddin Yassin dalam perutusan khasnya petang tadi, jelas ternampak beliau masih tidak puas hati kerana cadangan darurat yang diusulkan kerajaan tidak dapat dilaksanakan.
Dalam erti kata lain, Muhyiddin seolah-olah berasa kecewa dengan keputusan Yang Dipertuan Agong menolak cadangan darurat yang dicadangkannya.
Menurut Perdana Menteri, beliau bimbang, PRK Batu Sapi tidak lama lagi dan PRN Sarawak selepas itu akan memburukkan lagi krisis Covid19 di negara ini.
Ini berikutan, tegas beliau, Perlembagaan Persekutuan dan Perlembagaan Sarawak menetapkan pilihanraya mesti diadakan sekiranya ada kekosongan kerusi atau jika DUN dibubarkan.
“Saya sebutkan begini kerana ini bukan perkara main-main. Ini perkara serius. Kerana itu, kalau saudara dan saudari tanya saya, pilihanraya sepatutnya tidak diadakan langsung pada masa ini.
“Tetapi apa boleh buat kerana itu adalah kehendak dalam Perlembagaan Persekutuan, maka kita terpaksa mengadakan pilihanraya.
“Kecuali jika darurat diisytiharkan di bawah Perkara 150 Perlembagaan Persekutuan di Batu Sapi dan Sarawak, bolehlah kita tangguhkan dahulu kedua-dua pilihanraya itu sehingga Covid19 berakhir,” demikian antara yang disebut Muhyiddin dalam perutusan khasnya.
Maknanya apa tuan-tuan?
Maknanya sangat jelas – sama ada orang kampung, orang bandar, orang politik, orang bangsawan atau orang istana sekali pun, semuanya faham bahawa Muhyiddin begitu mahukan darurat diisytihatkan dan ternampak kecewa apabila cadangannya ditolak Agong.
Adakah luahan secara terbuka Muhyiddin ini termasuk dalam ciri-ciri derhaka kepada titah Raja?
Sebetulnya, tidak wajar sama sekali untuk Muhyiddin mengaitkan darurat dengan PRK Batu Sapi, PRN Sarawak dan hubungannya dengan kesukaran kerajaan mengawal wabak Covid19.
Sudah jelas bahawa BN dan PBS sudah mengumumkan tidak akan bertanding dalam PRK Batu Sapi, antara sebabnya tentulah kerana keprihatinan kedua-.dua parti itu terhadap ancaman Covid19.
Dengan dua parti utama itu tidak bertanding, logiknya tentulah Warisan yang memenangi kerusi tersebut pada PRU 2018, akan beroleh kemenangan percuma.
Apabila menang percuma, maknanya tiada pilihanraya, tiada kempen, tiada pengundian dan tidak perlu orangramai berkumpul atau bersesak-sesak.
Dengan demikian, tidak berbangkit sama sekali sebarang kebimbangan bahawa PRK Batu Sapi akan menularkan wabak Covid19.
Tetapi, mengapa Muhyiddin masih bimbang PRK Batu Sapi menularkan semula Covid19?
Apakah ini bermaksud bahawa Perikatan Nasinal atau PN yang mana Bersatu sebagai komponen utamanya yang sebenarnya mahu meletakkan calon menentang Warisan dalam PRK Batu Sapi?
Demi keprihatinan kepada Covid19, tidak bolehkah PN berkorban seperti BN dan PBS untuk sama-sama tidak meletakkan calon di Batu Sapi?
Kalau semua parti tidak meletakkan calon dan Warisan beroleh kemenangan percuma tanpa pilihanraya, di mana perlunya lagi untuk mengaitkan darurat dan krisis Covid19 dengan PRK Batu Sapi?
Bukankah Agong juga menasihatkan agar dihentikan politiking?
Begitu juga dengan PRN Sarawak, turut tidak masuk akal kenapa Muhyiddin begitu bimbangkan ancaman Covid19 sedangkan tempoh tamat DUN negeri itu ialah September 2021?
Dengan vaksin Covid19 bakal ada di pasaran seawal tahun depan dan jika pencegahan serta pematuhan SOP sentiasa diperkemaskan mulai sekarang, selain September 2021 masih agak lama lagi, kenapa Muhyiddin masih cuba mengaitkan darurat dengan PRN Sarawak?
Apakah beliau benar-benar mahu memanjangkan rasa tak puas hatinya dengan pembatalan darurat itu?
Ehhh….kalau begitu, mengapa tak disebut saja darurat yang dicadangkannya itu tujuan utamanya ialah untuk menggantung Parlimen supaya tiada pengundian Belanjawan 2021 dan PRU15 dapat sekali ditangguhkan, sekaligus membolehkan beliau lebih lama duduk di puncak kuasa?
Kenapa pula nak dikenen-kenen dengan PRK Batu Sapi dan PRN Sarawak yang jauh sekali kaitannya?
(Shahbudindotcom 31/10/2020)

0

0

votes
Article Rating
Kongsikan artikel ini


PM YANG ROSAK MESTI DIGANTI DAHULU

1. Muhyiddin jelas membuktikan dirinya merupakan seorang Perdana Menteri yang rosak dan mementingkan kuasa daripada pemulihan ekonomi dan kesejahteraan rakyat apabila cuba membunuh proses demokrasi dengan jalan darurat.
2. Malaysia seharusnya terus maju, dihormati, dinamik dan wajib melaksanakan reformasi dan tidak boleh memberikan ruang kepada seorang yang rosak terus berkuasa.
3. Kita mesti tegas dan melakukan perkara yang betul dengan memastikan negara ini tidak ditadbir oleh seorang yang rosak seperti Muhyidin. Sejarah telah membuktikan tidak ada negara yang mampu berjaya jika diterajui oleh seorang Perdana Menteri dan kabinet yang tiada arah tuju.
4. Episod mutakhir negara ini memperlihatkan agenda Muhyidin bersama Azmin Ali merancang untuk menguatkuasakan darurat dinegara ini tanpa memikirkan natijah daripada perlaksanaan darurat akan memudaratkan ekonomi negara lantas mengheret rakyat kepada kesengsaraan.
5. Apa ertinya jika Bajet diluluskan namun negara masih dibawah pentadbiran Perdana Menteri dan kabinet yang rosak ini. Negara seperti memberi isyarat yang salah kepada pelabur asing dengan membiarkan negara masih ditadbir oleh seorang Perdana Menteri dan kabinet sama.
6. Atas asas asas yang jelas ini, GERAK98 menegaskan, kewajipan negara mengambil langkah dan sikap yang betul tanpa kompromi dengan mempastikan pentadbiran negara tidak diketuai oleh seorang Perdana Menteri yang rosak dan lemah bersama kabinetnya ini.
7. GERAK98 akan meneruskan usaha gigih mempastikan negara mengambil sikap betul berlandaskan prinsip sebenar tanpa berkompromi sama sekali dengan Perdana Menteri dan kabinet yang tiada integriti, tiada majoriti,lemah dan menyalahguna institusi serta instrumen negara kerana agenda peribadi untuk terus kekal berkuasa.
8. GERAK98 menggesa ahli ahli Parlimen didalam sidang Parlimen akan datang menggunakan segala ruang yang ada yang termaktub didalam undang undang wajib berusaha mencari jalan menggantikan Perdana Menteri yang rosak ini dengan seorang yang benar benar berwibawa dan mampu membawa majoriti besar dan membina kerajaan yang kuat dan stabil.
9. Ianya juga selaras dengan titah DYMM dan Raja2 Melayu yang mahu sebuah kerajaan stabil. Menggantikan seorang Perdana Menteri rosak dan lemah adalah langkah paling penting didalam mempastikan sebuah kerajaan itu stabil.
10. GERAK98 bersama seluruh rakyat Malaysia yang cintakan negara dengan jelas menolak seorang Perdana Menteri yang rosak kerana Malaysia kini berada diposisi amat serong dimata dunia.
11. Menolak Perdana Menteri bernama Muhyidin bersama kabinetnya bakal menyelamatkan Malaysia malah negara pasti akan kembali berada dilandasan yang betul untuk membina kembali segala kerosakan yang berlaku dan amat jelas Malaysia akan kembali menjadi sebuah negara yang dikagumi tanpa Muhyidin.
MOHAMAD EZAM NOR/GERAK98/30 OKTOBER 2020,

0

0

votes
Article Rating
Kongsikan artikel ini


ENAM CADANGAN UNTUK BELANJAWAN, BERUNDING TIDAK BERMAKNA PH KOMPROMI KEABSAHAN KERAJAAN

Pakatan Harapan telah selesai mengadakan pertemuan pertama dengan Menteri Kewangan YB Senator Tengku Dato’ Sri Zafrul Tengku Abdul Aziz untuk membincangkan Belanjawan 2021.
Pakatan Harapan memandang belanjawan tahunan negara sebagai tugas utama Anggota Parlimen, bukan sekadar memastikan perkhidmatan awam mempunyai sumber yang cukup untuk memerangi Covid-19 secara berkesan, ia juga peluang untuk mempertahankan demokrasi dan menggerakkan Malaysia ke arah ekonomi yang lebih lestari dan saksama.
Dalam suasana Covid-19 yang ada pada hari ini, ekonomi Malaysia berada di dalam krisis yang mencabar survival perniagaan kecil, pekerjaan, masa depan dan keadaan kewangan rakyat Malaysia.
Penting bagi kerajaan dan pembangkang bersama untuk menghasilkan Belanjawan Perpaduan yang khusus untuk membantu rakyat Malaysia mengatasi dan bertahan dalam kegawatan Covid-19.
Belanjawan 2021 harus fokus untuk memenuhi keperluan ekonomi rakyat Malaysia, dengan mewujudkan dan memelihara pekerjaan rakyat, dan memastikan perniagaan dibantu untuk mereka terus bertahan.
Secara asasnya, kami mendesak kerajaan untuk menerapkan dasar fiskal yang mengembang dengan tujuan utama untuk meringankan cabaran aliran tunai rakyat dan syarikat.
Dalam pertemuan itu, kami mengajukan banyak pertanyaan dan meminta menteri untuk mendendahkan dan berkongsi data fiskal yang penting. Kami juga mencadangkan dan menjelaskan banyak idea dan dasar belanjawan Pakatan Harapan.
Dari semua idea yang dicadangkan, kami ingin mengetengahkan enam cadangan utama berikut kepada Menteri untuk Belanjawan Perpaduan 2021;
1. Meningkatkan peruntukkan Kementerian Kesihatan untuk Covid-19 dan penyakit tidak berjangkit (NCD)
• Pemerolehan & penggunaan vaksin yang berpotensi kepada kelumpuk masyarakat paling berisiko
• Memberikan bayaran yang adil kepada barisan hadapan dan menyerap pegawai kontrak sedia ada kepada jawatan tetap
• Meningkatkan bilangan pekerja kesihatan sementara termasuk jururawat, kakitangan pembersihan dan pengesan kontak rapat
• Peruntukan khas untuk menangani krisis Covid-19 di Sabah
2. Memperkasa perlindungan sosial, jaringan keselamatan dan pembayaran kebajikan kepada golongan berisiko dan penganggur dengan meningkatkan bantuan kebajikan kepada RM1,000 sebagaimana dijanjikan Perdana Menteri sehingga akhir krisis Covid
• Meningkatkan pendaftaran E-Kasih dan Skim Insurans Pekerjaan (EIS)
• Meningkatkan dana bagi mengatasi masalah penderaan domestik, isu kesihatan mental, penderaan warga emas dan kekurangan nutrisi kanak-kanak
3. Pelanjutan moratorium sehingga 31 Mac 2021
4. Subsidi upah diteruskan sehingga 31 Mac 2021 dan mewujudkan 600,000 pekerjaan seperti program Malaysia@Kerja yang menyediakan insentif untuk tempoh 2 tahun kepada makjikan dan pekerja berharga RM13 bilion
• Fokus untuk mewujudkan pekerjaan hijau dan infrastruktur hijau (“Build Back Better”)
• Pendekatan ganjaran dan hukuman untuk sektor yang mempunyai pertumbhan yang baik, seperti sektor sarung tangan dan alat perubatan untuk meningkatkan bilangan pekerja tempatan
5. Peningkatan perbelanjaan pendidikan untuk memastikan kelangsungan pendidikan
• Menambah baik / meningkatkan sumber untuk kelas dalam talian
• Sistem simpanan kurikulum untuk pelajar belajar dari rumah
• Meningkatkan bilangan guru sokongan dan bilik darjah untuk memenuhi keperluan penjarakan sosial di sekolah
6. Perbelanjaan pembangunan untuk dua (2) projek utama, iaitu, Pelan Gentian Optik dan Kesalinghubungan Negara (NFCP) dan menaik taraf infrastruktur air untuk Selangor, Kelantan dan Pahang.
Kami berharap cadangan ini dapat diterima dan dimasukkan oleh menteri ke dalam Belanjawan Perpaduan 2021. Kami menunggu langkah dan respon berikutnya daripada kerajaan dalam proses rundingan ini.
Belanjawan Perpaduan ini adalah penting untuk menjunjung Titah DiRaja menolak pengisytiharan darurat dan mengelak pilihan raya dalam tempoh terdekat yang hanya akan mengeruhkan lagi glombang ketiga Covid-19.
Menjunjung Titah Seri Paduka Baginda Yang Dipertuan Agong, kami ingin menekankan proses rundingan ini dilaksanakan dengan niat yang baik.
PH komited untuk bekerja dengan semua pihak bagi memerangi Covid-19, dengan hasrat menyelamatkan rakyat dan ekonomi negara.
Pun begitu, proses rundingan ini tidak bermakna sokongan atau penerimaan PH dalam soal keabsahan kerajaan ini.
YB Hj Mohamad Sabu, Presiden Parti Amanah Negara (AMANAH)
YB Lim Guan Eng, Setiausaha Agung Parti Tindakan Demokratik (DAP)
YB DS Saifuddin Nasution, Setiausaha Agung Parti Keadilan Rakyat (KEADILAN)
1 November 2020.

0

0

votes
Article Rating
Kongsikan artikel ini


HIPOKRASI AGAMA DAN PERKAUMAN BARAT JUGA WUJUD DI MALAYSIA

1. Serangan umum keatas umat Islam oleh Presiden Perancis, Emannuel Macron selepas pembunuhan seorang guru warga Perancis di Paris menerima kecaman seluruh umat Islam.
2. Pembunuhan kejam yang dilakukan oleh seorang individu muslim berusia 18 tahun terhadap seorang guru yang menunjukkan lukisan provokasi memaparkan kartun Nabi Muhammad saw di sekolah patut dikecam sekeras kerasnya. Walaubagaimana pun, tindakan individu terbabit tidak boleh dianggap sebagai sikap keseluruhan umat Islam.
3. Umat Islam tidak pernah menganggap pembunuhan 51 orang islam di Masjid Christchurch, New Zealand sebagai sikap dan pendirian seluruh penganut Kristian.
4. Sebagai kononnya seorang liberal pro kebebasan, Presiden Macron menunjukan sikap ekstrim secara terpilih dengan menyatakan sebelum insiden pembunuhan itu sebagai Islam menghadapi krisis secara global.
5. Sebenarnya kebebasan bersuara secara mutlak tidak wujud pun di Perancis kerana sesiapa yang menyoal kesahihan holocaust – pembunuhan Yahudi beramai ramai, boleh di dakwa dimahkamah Perancis.
6. Jadi, mengapakah penghinaan berterusan terhadap Nabi Muhammad saw yang merupakan individu terpenting kepada umat islam dibenarkan tanpa apa apa tindakan oleh pihak berkuasa Perancis?
7. Hal ini jelas menujukkan sikap dwi standard yang ketara terhadap umat Islam berbanding dengan Yahudi di Perancis.
8. Presiden Macron sebenarnya bermain politik agama dan kaum haluan kanan untuk pilihanraya Perancis. Ini sama juga dengan cara politik agama dan perkauman Presiden Trump menjelang pilihanraya Amerika. Umat Islam di Perancis dan Eropah hari ini semakin tertindas oleh Islamophobia yang terus di bakar oleh ahli politik demi mendapatkan sokongan.
9. Sebelum ahli politik kerajaan PN hari ini menyerang Presiden Perancis dan Amerika, cerminlah diri sendiri kalau mereka tidak melakukan perkara yang sama di Malaysia. Politik perkauman dan agama sering dimainkan di Malaysia tanpa tindakan sepatutnya oleh pihak berkuasa.
10. Baru baru ini sebelum PRN Sabah, seorang Timbalan Menteri dari PAS telah mengeluarkan kenyataan menyerang agama Kristian secara lantang dan terbuka. Ini jelas bertentangan dengan ajaran Rasullullah saw supaya kita tidak menghina agama lain supaya pihak berkenaan tidak menghina agama kita pula. Apa apa perbezaan pendapat bolehlah dimurnikan melalui proses dialog berilmu secara teratur.
11. Amalkanlah cara dakwah mengikut sunnah Nabi Muhammad s.a.w untuk menarik orang bukan islam kepada agama Islam, bukannya dengan bertindak untuk menambah musuh terhadap Islam.
12. Kecaman dan tuduhan liar seperti khafir harbi dan munafik haraki dan sebagai nya telah lama bermain di bibir “pejuang” parti berkenaan tanpa tindakan oleh pihak berkuasa. Adalah hipokrit untuk mereka terus mengecam pihak lain mengguna agama dan kaum apabila mereka sendiri mengamalkan yang sama untuk mengejar dan mengekalkan kuasa politik.
13. Sikap tercela dan terkutuk menggunakan agama dan kaum bukan hanya dimainkan oleh pemimpin politik Barat tetapi ianya sudah lama diamalkan dalam politik di Malaysia.
14. Sebelum pemimpin PAS dan UMNO mengecam sikap serta cara politik Macron dan Trump, hendaklah mereka berdiri di hadapan cermin yang besar untuk muhasabah diri. Adakah cara mereka berpolitik memecah belahkan itu adalah mengikut ajaran serta sunnah Rasullulah saw atau adakah mengikut nafsu semata mata asal dapat berkuasa?
15. Ada baiknya jika Menteri Agama sekarang, seorang Senator dan bekas mufti yang tidak datang dari mana mana parti, menasihati pihak berkenaan tentang bahaya dan buruknya politik mengguna agama dan kaum.
16. Kita perlu akui politik kebencian keagamaan dan perkauman yang kita kecam apabila berlaku di negara barat, sebenarnya telah pun lama berakar umbi di Malaysia.
17. Jangan menuding jari pada pihak lain tentang apa yang telah lama turut berlaku dalam negara kita, bukan sahaja terhadap bukan Islam tetapi juga sesama Islam.
RAJA KAMARUL BAHRIN SHAH/Pengerusi AMANAH Negeri Terengganu/1 November 2020.

0

0

votes
Article Rating
Kongsikan artikel ini


DESAKAN PENGELUARAN KWSP BUKTI HIDUP RAKYAT MAKIN TERSEPIT

1. Walaupun tujuan asas caruman KWSP adalah sebagai simpanan untuk perbelanjaan selepas persaraan, namun desakan rakyat negara ini agar kerajaan membenarkan pengeluaran caruman KWSP Akaun 1 secara ‘one-off’ sehingga RM10,000 adalah bukti kehidupan rakyat yang semakin tersepit. Justeru, titah Seri Paduka Baginda Yang Di-Pertuan Agong yang menekankan pemulihan ekonomi dan kesejahteraan hidup rakyat diutamakan dalam Belanjawan 2021 adalah tepat dan wajar.
2. Pandemik Covid-19 bukanlah faktor tunggal yang menyebabkan kemelesetan ekonomi hari ini. Ia juga disumbangkan oleh kegagalan kerajaan Perikatan Nasional (PN) mencari polisi yang tuntas merangsang ekonomi rakyat serta menyelesaikan masalah rantaian nilai dan juga ketidakstabilan politik PN yang menghakis keyakinan pelabur asing. Jika pencapaian mereka benar-benar positif, mengapa pelabur asing lari daripada pasaran saham Malaysia dengan begitu drastik? Setakat akhir Oktober 2020 sahaja, aliran keluar bersih dana asing tahun ini menurut MIDF melonjak ke RM23 bilion berbanding RM11.41 bilion bagi tahun 2019.
3. Rakyat, khususnya golongan B40 dan perusahaan kecil sederhana (PKS), masih berada dalam kesulitan kewangan tetapi ini gagal ditangani dengan berkesan oleh kerajaan PN. Program Subsidi Upah (PSU) seharusnya diteruskan bagi membantu golongan PKS untuk terus bertahan. Di samping itu, moratorium pinjaman bank yang tidak dilanjutkan secara automatik juga boleh menambah derita rakyat hari ini. Dianggarkan 20% -30% PKS bakal gulung tikar jika tiada pakej rangsangan ekonomi baru yang lebih berkesan diperkenalkan kerajaan.
4. Bukan itu sahaja, Akta untuk menangani kesan COVID-19 juga telah mengambil masa yang sangat lama untuk untuk dibentangkan di Parlimen di mana hanya diluluskan di Dewan Rakyat pada 25 Ogos 2020. Akta yang serupa telah diluluskan di negara-negara lain jauh lebih awal. Di Singapura misalnya, Akta berkenaan diluluskan seawal 7 April 2020. Kelewatan ini menunjukkan lemahnya tatakelola kerajaan PN yang banyak masa ditumpukan pada urusan politik akibat kerapuhan kerajaan PN.
5. Sektor pekerjaan Malaysia masih terus lembab dan saban hari kita disajikan dengan berita pemberhentian kerja termasuk di syarikat-syarikat besar yang mana mencecah hampir 90,000 orang. Sektor penerbangan terjejas teruk di mana syarikat-syarikat seperti AirAsia, Malaysia Airlines dan Malindo memberhentikan ramai pekerja mereka. Apakah tindakan konstruktif atau jalan keluar kerajaan PN untuk mengurangkan impak ini sebanyak mungkin?
6. Kepada kerajaan PN , bangkitlah daripada tidur. Kelemahan PN semakin menonjol saban hari dan ini akan memberikan kesan negatif yang besar terhadap ekonomi negara dan kehidupan rakyat.
Stop living in denial and get your act together!
FAIZ FADZIL (Adun Amanah Permatang Pasir) / 2 November 2020

0

0

votes
Article Rating
Kongsikan artikel ini


SETELAH DR. MASZLEE TINGGALKAN PEJUANG, DR. SHAHRUDDIN JUGA TAK WAJAR KEKAL LAGI DALAM PARTI ITU

Hari ini, secara tiba-tiba Dr Maszlee Malik, Ahli Parlimen Simpang Renggam mengumumkan menarik diri daripada Parti Pejuang yang mana sebelum ini beliau adalah salah seorang ahli jawatankuasa penajanya.
Dengan pengumuman keluar itu, Pejuang kini hanya dianggotai empat Ahli Parlimen – Tun Mahathir Mohamad (Langkawi), Mukhriz Mahathir (Jerlun), Amiruddin Hamzah (Kubang Pasu) dan Dr. Shahruddin Salleh (Sri Gading)
Sebelum ini, seorang lagi Ahli Parlimen yang rapat dengan Tun Mahathir iaitu Syed Saddiq Syed Abdul Rahman (Muar) lebih dulu memilih tidak bersama dengan Pejuang.
Sebagai alternatif meneruskan perjuangannya, Syed Saddiq memilih menubuhkan parti baru – Ikatan Demokratik Malaysia atau Parti Muda.
Keputusan Dr. Maszlee, bekas Menteri Pendidikan era PH keluar daripada Pejuang tidaklah memeranjatkan sebenarnya kerana baru-baru ini beliau telah didapati menandatangani Akuan Bersumpan atau SD menyokong Anwar Ibrahim sebagai calon Perdana Menteri bagi menggantikan Muhyiddin Yassin yang sedang berdepan banyak masalah dan ketidaktentuan.
Meskipun SD beliau itu viral di media sosial, sehingga ini Dr. Maszlee tidak pernah menafikannya.
Melalui keputusan Dr. Maszlee ini, selain ramai yang mengalu-alukannya kerana dianggap telah membuat keputusan yang tepat demi menjamin kelangsungan perjuangannya di masa depan, tidak kurang yang ingin tahu apa pilihannya selepas ini?
Adakah beliau akan kembali kepada Bersatu?
Atau memilih wadah baru seperti PKR atau Amanah untuk pulang ke pangkuan PH yang memenangkannya di Simpang Renggam dalam PRU14 lalu?
Oleh kerana Dr. Maszlee adalah Ahli Parlimen Simpang Renggam, kerusi yang dimenanginya pada PRU14 lalu mempunyai komposisi pengundi Melayu 59.60%, Cina 30.8%, India 8.84% dan selebihnya adalah kaum-kaum lain, pilihan yang terbaik untuk beliau terus berpeluang cerah mengekalkan kerusinya ialah dengan kembali kepada PH.
Dalam hal ini, sudah tentulah piihan parti yang sesuai untuk beliau sertai ialah PKR.
Menyertai parti lain seperti Bersatu yang sedang bermasalah besar dengan UMNO adalah pilihan yang sama seperti kekal dalam Pejuang – hanya jalan mati dan tiada peluang untuk menang lagi.
Pada PRU14 lalu, Dr. Maszlee berjaya memenangi kerusi Simpang Renggam atas tiket PH yang menggunakan logo PKR dengan memperolehi 18,157 undi menewaskan calon Gerakan yang mewakili BN, Liang Teck Meng yang mendapat 14,682 undi dan calon Pas, Mohd Jubri Selamat yang memperolehi 2,983 undi.
Hanya bersama PH memberinya harapan untuk menang lagi di Simpang Renggam.
Bersekali dengan keputusan Dr. Maszlee itu, seorang lagi ahli jawatankuasa Pejuang, Dr. Shahruddin Salleh juga boleh dianggap menempah jalan mati jika tidak segera membuat pilihan yang sama.
Dr. Shahruddin adalah Ahli Parlimen Sri Gading di mana komposisinya pengundinya ialah Melayu 65%, Cina 33.17%, India 1.46% dan selebihnya kaum-kaum.
Komposisi pengundi yang hampir sama antara Sri Gading dengan Simpang Renggam itu menunjukkan kekal bersama Pejuang atau menyertai Bersatu bukanlah pilihan untuk Dr. Shahruddin mampu kekal lagi di kerusi tersebut.
Tambahan lagi, dalam tulisannya pada 1 Jun lalu, beliau antara lain menulis – cuba saudara berikan jawapan yang seikhlas-ikhlasnya kepada saya. Saya sekarang adalah ahli Parlimen Sri Gading. Adakah PN atau PH yang akan memberikan laluan mudah tanpa bahas untuk menerima calon ahli Bersatu bertanding di Parlimen Sri Gading di PRU15 nanti? PN atau PH? Itu jugak adalah jawapan kepada satu soalan paling pokok. Lebih selamatkah Bersatu dalam PN atau dalam PH?,.. Saudara jawab!!!
Berdasarkan hakikat tersebut, kembali kepada PH dan sebaiknya menyertai PKR, sama seperti Dr. Maszlee juga, ia adalah pilihan yang tepat bagi Dr. Shahruddin meneruskan perjuangannya dan bagi memungkinkannya mampu menang lagi di Sri Gading.
Tidak sekadar itu, dengan keputusan Pejuang untuk bersendirian dalam PRU15 akan datang, bagi tiga kerusi lainnya iaitu Langkawi dengan komposisi Melayu 90.37%, Cina 6.51% dan India 2.4%, Jerlun dengan Melayu 91.23%, Cina 6.89% dan India 0.1% serta Kubang Pasu dengan komposisinya Melayu 86.49%, Cina 8.53% dan India 3.46% – ia juga sukar untuk dikekalkan lagi.
Lebih sukar jika sehingga PRU15 akan datang, permohonan Pejuang untuk mendaftarkan partinya tidak diluluskan oleh Pendaftar Pertubuhan.
(Shahbudindotcom 02/11/2020)

0

0

votes
Article Rating
Kongsikan artikel ini


“HORMAT DAN KASIH KEPADA TUN M TAK PERNAH PUDAR, TAPI PERJUANGAN BAHARU SAYA SUDAH BERMULA”

Pertama kali melangkah ke dalam dunia politik dengan serba keraguan dan ketidaktentuan nasib, insan ini berpesan mengingatkan saya bahawa politik ialah kerja-kerja membangun bangsa dan negara. Beliau juga ada beritahu, realiti politik adalah berbeza dengan segala teori yang saya ajarkan dan tuliskan lewat kehidupan akademik dahulu.
Saya berterima kasih kepada Tun kerana melantik saya sebagai Menteri Pendidikan walaupun dalam tempoh cuma 20 bulan, sebelum Tun meminta saya memulangkannya semula kepada Tun pada 3 Januari yang lalu.
20 bulan cukup membuka mata dan kesedaran saya, sehingga menumbuhkan tekad yang kuat di hati saya bahawa perjuangan pendidikan adalah satu kefardhuan. Fardhu ini tidak boleh berhenti, walau siapapun saya, dan dimana pun saya berada.
Ketidaksetujuan saya dalam halatuju politik ke hadapan tidak pernah mengurangkan rasa hormat dan kagum saya pada sosok besar negara ini. Jatuh bangun negara, dari padang pasir yang tandus sehingga tersergam menara berkembar tertinggi di dunia, sosok ini ada, memerhati dan merakam cermat sejarah jatuh-bangun anak bangsa.
Meskipun wadah dan fahaman politik kita berbeza, sentiasa ada sosok yang layak kita tumpahkan hormat kerana jasa besar mereka buat kita, buat negara, teramatlah banyak.
Sentiasa tak kurang maruah dan keperibadian kita, saat kita sentiasa menghormati sesiapa sahaja yang berbeda dengan kita dalam apa perkara sekalipun.
Doa saya buat Tun sentiasa terutus dan hubungan baik antara saya dan beliau juga akan terus terpelihara. Tak pernah ada kebencian, apalagi dendam dan amarah walau sekelumit.
Kepada Tun, saya ucapkan teruskan perjuangan.
Saya?
Perjuangan baharu saya sudahpun bermula. Tumpuan hakiki saya selain Simpang Renggam tentunya memulakan gerakan perubahan pendidikan berskala besar yang memungkinkan sesiapa sahaja untuk membuat perubahan.
Kerana saya percaya masa depan negara bergantung kepada pendidikan negara.
Rosak pendidikan, rosaklah masa depan.
Saya juga yakin kedudukan juga kuasa bukanlah penentu kepada keberlangsungan perubahan.
Tetapi percaya, iltizam, tekad dan kesempatan; semuanya bisa menukar harapan dan impian menjadi realiti.
Insya-Allah doakan!
#UntukMalaysia
DR. MASZLEE MALIK, AHLI PARLIMEN SIMPANG RENGGAM.

0

0

votes
Article Rating
Kongsikan artikel ini


KENAPA TIDAK MUHYIDDIN SAJA YANG UMUM BERSATU TAK BERTANDING DI BATU SAPI?

Dua parti utama di Sabah, BN dan PBS sudah mengumumkan tidak akan bertanding dalam PRK Batu Sapi pada 5 Disember depan.
Ia sebagai menyahut seruan untuk mengurangkan kemungkinan menularnya semula Covid19 jika Warisan yang akan mempertahankan kerusi tersebut dicabar dan seterusnya berlaku aktiviti kempen dan perhimpunan orangramai.
Dua anggota PN iaitu Star dan LDP turut dilaporkan telah membuat keputusan tidak akan menyertai PRK tersebut.
PH yang merupakan sekutu Warisan, selain tentunya tidak meletakkan calon, amat mengalu-alukan keprihatinan semua parti mengambil keputusan sama demi Covid19.
Bagaimanapun Bersatu yang merupakan tonggak PN hanya akan bermesyuarat Sabtu ini untuk membuat keputusan sama ada bertanding atau sebaliknya dalam PRK itu.
Kenapa lambat sangat nak buat keputusan?
Sebagai parti kerajaan, Bersatu tidak sepatutnya berlengah-lengah dalam membuat keputusan untuk mengutamakan mencegah Covid19 berbanding mengejar kerusi.
Mengapa mesti tunggu Sabtu?
Kenapa tidak Muhyiddin Yassin saja selaku Perdana Menteri membuat keputusan tegas bahawa Bersatu tidak akan meletakkan calonnya di Batu Sapi?
Atau masih mencari ruang untuk melaksanakan juga darurat?
(Shahbudindotcom 03/11/2020)

0

0

votes
Article Rating
Kongsikan artikel ini


SELAMATKAH MUHYIDDIN DENGAN MAINAN DUA KOLAMNYA?

Cakap-cakap bahawa Muhyiddin Yassin cuba “bermain dua kolam”untuk memastikan Belanjawan 2021 diluluskan nampaknya bukan lagi sekadar omong kosong.
Sebelum ini tersebar perkhabaran bahawa Muhyiddin cuba “menyogok” semua Ahli-Ahli Parlimen untuk meluluskan belanjawan dengan menawarkan peruntukan pembangunan sebanyak RM3 juta setiap seorang kepada mereka bagi tahun depan.
Dengan adanya peruntukan tersebut, jika ada Ahli Parlimen yang menolak untuk menyokong belanjawan, bermakna mereka menolak peruntukan pembangunan yang ditawarkan kerajaan.
Penolakan itu tentu saja berisiko membuatkan rakyat atau pengundi di kawasan yang mana Ahli Parlimennya berbuat demikian menjadi marah kepada wakil rakyat mereka.
Terutama bagi Ahli Parlimen pembangkang, selain dihimpit faktor kewangan untuk menyelesaikan masalah setempat, ketidakmampuan memenuhi keperluan pengundi adalah suatu masalah yang berkait rapat dengan khidmat mereka kepada rakyat.
Dengan yang demikian, tawaran RM3 juta itu bukan sekadar membuatkan Ahli Parlimen pembangkang berada dalam keadaan serba salah, malah tidak mustahil ramai yang terdorong untuk menerimanya.
Menerima peruntukan tersebut, bererti mereka menyokong Belanjawan 2021 dan ia dalam masa yang sama juga bererti setuju melanjutkan lagi khidmat Muhyiddin selaku Perdana Menteri.
Memandangkan usul tidak percaya amat mustahil untuk diberi kebenaran oleh Speaker, Belanjawan 2021 adalah medan terbaik untuk menguji keabsahan kedudukan Muhyiddin yang diragui selama ini.
Namun, jika belanjawan juga disokong, apa lagi peluang yang ada untuk menjatuhkan Muhyiddin?
Untuk itu, tidak mustahil juga sokongan pembangkang kepada Belanjawan 2021 yang dilihat hanya disebabkan “sogokan” akan membuatkan mereka dihujani kecaman dan tidak lagi dihormati.
Namun demikian, pemberian peruntukan yang sama rata kepada semua Ahli Parlimen itu, walaupun mungkin tidak mendatangkan masalah kepada mereka yang menyokong Muhyiddin, tetapi kelihatannya amat ditentang oleh BN.
Bagi BN, peruntukan sama rata itu akan “membunuh” mereka secara keseluruhannya.
Sekaligus, penentangan BN ini menunjukkan cakap-cakap mengenai tawaran itu memang ada kebenarannya.
“Kami tidak setuju, kenapa perlu beri pada mereka? Itu membunuh kami.
“Dulu semasa dia (Pakatan Harapan) memerintah, dia tak bagi kita pun (peruntukan),” kata Ahli MT UMNO, Tajuddin Abdul Rahman yang juga Ahli Parlimen Pasir Salak.
Yang tersirat sebenarnya daripaka ketidaksetujuan BN itu ialah kerana ia juga akan menipiskan peluang UMNO untuk merampas semula kerusi Perdana Menteri selepas PRU15 nanti.
Lapan bulan berada dalam kerajaan tetapi berperdana-menterikan pemimpin parti lain pun sudah begitu meresahkan UMNO, apatah lagi jika mereka terpaksa berada di bawah telunjuk Muhyiddin untuk tempoh yang lebih lama selepas PRU15 akan datang.
Sebab itu, selain tidak setuju dengan langkah Muhyiddin mahu memberi peruntukan sama rata RM3 juta kepada semua Ahli Parlimen, UMNO turut tidak setuju dengan perjanjian keyakinan dan pembekalan yang diminta pembangkang.
Ada tiga perkara yang diminta pembangkang jika perjanjian keyakinan dan pembekalan itu dipersetujui – pertama; memperkasa fungsi Parlimen dengan Ahli Parlimen pembangkang dilantik dalam jawatankuasa terpilih, kedua; mendengar dan berunding dengan pembangkang sebelum belanjawan dibentangkan dan ketiga; perlunya reformasi di mana pembangkang berhak mendapat peruntukan pembangunan yang sama rata.
Bagi BN, jika Muhyiddin setuju dengan permintaan terhadap perjanjian keyakinan dan pembekalan itu, maknanya beliau tidak yakin dengan sokongan yang sedia ada padanya.
Serentak dengan itu, BN menjanjikan semua Ahli Parlimen BN akan menyokong penuh Belanjawan 2021 yang akan dibentangkan pada Jumaat ini.
Soalnya, benarkah semua Ahli Parlimen BN akan menyokong Belanjawan 2021 yang mana sokongan itu bererti memanjangkan lagi hayat politik Muhyiddin?
Bagaimana dengan Tengku Razaleigh Hamzah yang baru-baru ini mahu usul tidak percaya terhadap Muhyiddin dipercepatkan, apakah beliau akan menyokong belanjawan ini?
Begitu juga, bagaimana dengan Zahid Hamidi dan Najib Razak yang telah menulis surat kepada Agong untuk menyokong Anwar Ibrahim sebagai Perdana Menteri, apakah mereka juga akan menyokong belanjawan yang sama ertinya setuju Muhyiddin lebih lama sebagai Perdana Menteri?
Dengan majoriti hanya ada dua, ketiadan sokongan tiga Ahli Parlimen di atas tentu saja meruncingkan kedudukan Muhyiddin.
Dalam keadaan ini, beralih mendapatkan sokongan blok pembangkang dengan menawarkan mereka peruntukan RM3 juta dan bersetuju dengan perjanjian keyakinan dan pembekalan adalah pilihan yang munasabah bagi Muhyiddin.
Begitu pun, ia juga berisiko membuatkan lebih ramai Ahli Parlimen BN tidak setuju dan menolak Belanjawan 2021.
Apalagi dengan kedudukan Najib sebagai Pengerusi baru Kelab Penyokong BN atau BNBBC di mana 23 Ahli Parlimen BN yang tidak berjawatan dalam kerajaan berada di bawahnya, ini bermakna keadaan lebih bahaya buat Muhyiddin.
Yang nyata di sini, “bermain dua kolam”, selain belum tentu akan menjanjikan dataran yang selamat, bahkan tidak mustahil lebih mudah Muhyiddin jadi tenggelam kerananya.
(Shahbudindotcom 04/11/2020)

0

0

votes
Article Rating
Kongsikan artikel ini